Azkarraga: ‘Guztion lana da enpresen kudeaketan prebentzioa sartzea’ | EA - Eusko Alkartasuna\nHasiera » Gizartea » Azkarraga: ‘Guztion lana da enpresen kudeaketan prebentzioa sartzea’\nAzkarraga: ‘Guztion lana da enpresen kudeaketan prebentzioa sartzea’\nEnpresa ertain eta txikiei zuzendutako Larrialdi Planei buruz OSALANek argitaratutako gidaliburuaren aurkezpena Gaur goizean, Joseba\nazaldu duenez, ‘lan-arriskuen prebentzioa eta kudeaketa guztion lana da,\nenpresaburuena zein langileena’. OSALAN?Lanerako Segurtasun eta Osasunerako\nEuskal Erakundeko arduradunekin batera, Azkarragak lantoki bakoitzaren premiei\negokitutako larrialdi-plana egiteko oinarrizko gidaliburua aurkeztu die, Barakaldon,\nenpresa txiki eta ertainetako bostehun enpresabururi.\nEusko Jaurlaritzako Justizia, Lan eta Gizarte Segurantza Sailaren baitan dagoen\nLanerako Segurtasun eta Osasunerako Euskal Erakundeko, MAPFRE eta LEIA fundazioetako,\nKELAN Sozietate Mugatuko eta ONDOAN Kooperatiba Elkarteko eta MCC Mondragón\nCorporación Cooperativa taldeko teknikariek osatutako lan-taldeak enpresa\ntxiki eta ertainetan larrialdietako plan integratuak (Ingurumena eta Prebentzioa)\ngaratzeko gidaliburu praktikoa egin du.\nduen egoitzan antolatutako aurkezpen-jardunaldian Eusko Jaurlaritzako Justizia,\nLan eta Gizarte Segurantza sailburua, Joseba Azkarraga, izan da. Bertan, Iñaki\nGaldos OSALANeko Osalaneko kudeatzaile-zuzendariarekin batera, berriro ere azpimarratu\ndu enpresen kudeaketan prebentzioa sartu beharra. ‘Horretan denok hartu\nbehar dugu konpromisoa: enpresek, langileek, sindikatuek eta Administrazioak,\nguztion onerako baita. Gure biziak, gure osasuna eta gure gizartearen eta gure\nherriaren aberastasuna lortzeko erak horren baitan daude’, esan du Joseba\ngidaliburuak bi alde ditu: Kudeaketa Gida, Larrialdi Plana egiteko, ezartzeko\neta gaurkotzeko betebeharrekoak definitzen dituena; eta, bestetik, Gida Teknikoa,\nproposatutako jarduerak egiteko behar diren lanabesak eta metodologia biltzen\natal bakoitzari pareko sekzioa dagokio Gida Teknikoan, zeinean kasuan kasuko\njarraitu beharreko urratsak azaltzen baitira, zehatz?mehatz eta adibide eta\nguzti azaldu ere. Eranskinak jasotzen dituen kapituluak osatzen du gidaliburua;\nbertan hiztegiaren eta lege-erreferentzien zerrenda ez ezik, hutsik dagoen Larrialdi\nPlanaren formatu bat ere jasotzen da, baita fikziozko enpresa batean ezarritako\nplanaren adibidea eta enpresa txiki eta ertainetan larrialdiak kudeatzeko sistemak\nezartzeko prozedura ere.\nanimatu ditu Barakaldon elkartutako 500 profesional inguru euren faktoriak eta\nlantokiak ingurumen eta prebentzio arloetan eguneratzen ahalegin dezaten. ‘Agian\n?esan du Azkarragak? firma sortu berriek errazago izango dute hasieratik arriskuei\naurrea hartzeko sistema modernoak sortzean, baina baliteke lan hori uste dugun\nbezain latza edo zaila ez izatea. Gero eta enpresak gehiagok ezartzen ditu eta\nziurtatzen ingurumenaren gaineko kudeaketako eta lan-arriskuei aurrea hartzeko\nEuskadiko enpresa ertain eta txikietan piztutako arreta agerian geratu da, jardunaldira\njoandako partaide kopuru eta partaidetzagatik; beste erkidego batzuetatik etorritako\nenpresaburuek ere parte hartu dutelarik.


Birusak, distopiak eta mundu berriak • ZUZEU\n‘Birusak, distopiak eta mundu berriak’ –\nJakin Jardunaldia 2020\n‘Birusak, distopiak eta mundu berriak’\nCOVID-19 gaitzaren ostean etorkizuna irudikatzeko ditugun usteak eta tresnak aztertuko ditu aurtengo Jakin Jardunaldiak.\n2020ko uztailaren 16an egingo da Usurbilen, UEU, Jakin eta Usurbilgo Udalaren elkarlanari esker.\nSegurtasun neurriengatik lekua mugatuko da. Izena emateko epea zabalik dago.\nHorretarako, zortzi aditu eta aritu elkartuko ditugu Usurbilen 2020ko uztailaren 16an: Mario Zubiaga, Joseba Azkarraga Etxagibel, Arantza Etxeberria, Teresa Larruzea, Irati Zubia, Lorea Agirre, Aizpea Otaegi eta Agurtzane Solaberrieta. Jardunaldirako prestatutako beste autoreen testuak eta bideoak ere erabiliko ditugu, denon artean egungo egoeraz eta, bereziki, ate joka dugun etorkizunaz gogoetatzeko.\n“COVID-19ak izua zabaldu du, eta izua errealitate distopikoaz erditu eta distopiak ‘normaltasun berria’ ekarriko omen du”, azaldu du Lorea Agirre Jakineko zuzendariak. “Bitarte horretan, sistemaren aldamio ezkutuak, egiturazko akatsak eta mito eta usteen hauskortasuna azalera atera dira: eskubide soziopolitikoak berrogeialdian, autoritate bakarra indarrean, informazioaren anabasa eta gezurraren zabaltzea, naturaren gain- ustiaketa, bizitzaren prekarizazioa. Eta horren kontrakarrean, baita jendearen arteko elkartasun uholdea ere: injustizia sozialari erantzuteko berariazko egiturak han eta hemen, publikoaren eta komunalaren arteko lankidetza berriak eta bestelako gizarte bat pentsatzeko eta eraikitzen hasteko diskurtsoak. Distopiari utopia bat”. Horregatik, “zergatiak, mitoak, korapiloak eta irtenbideak mahai gainean jarri eta partekatzeko saioa da Jakin Jardunaldia”.\nAurreko edizioetako arrakastak ere horretara bultzatu gaitu, gainera. Izan ere, iazko ‘Maitasuna politikoa da’ jardunaldiaren aho zapore gozoaren ondoren dator seigarren Jakin Jardunaldia.\nSegurtasun neurriak ahalik eta modu egokienean bermatzeko, egun bakarrera ekarri dugu jardunaldia: uztailaren 16an izango da Usurbilgo ikastolan, areto zabal eta egoki batean. Hala ere, lekuak mugatu beharrean izan gara, eta ohi baino entzule gutxiagok hartu ahal izanen dute parte.\nIzena emateko epea zabalik dago UEUren udako ikastaroen atalean. Hemen.\ndistopiak, ikastaroa, jakin, jardunaldiak, pandemiak, ueu, usurbil


Aurkezpena - Lekeitio Turismo : Lekeitio Turismo\nTURISMO euesenfr ZER? NON? ARGIBIDEAK\nIrla batera oinez joatearen sentsazioa eta zirrara inoiz sentitu duzu? Ez? … Orduan Lekeitio da zure helmuga. Kostaldea, natura, kultura eta tradizioa, dena batera leku zoragarrian, olatuen balantzarekin kulunkatuta.\nAdituek diote orain dela 30 mila urte Kristo aurretik hasi zela gizakia bizitzen kostaldeko lur zati honetan. Konforme gara, baina gure historia ofizialari 1324. urtean ematen badiogu hasiera, orain dela zortzi mende ia. Tarte luze honetan, lekeitiarrok gure udalerria lantzen jardun dugu Kantauriko itsas labarraren gainean, gure ingurumena errespetatzeko konpromiso osoz. Horren emaitza da hiribildu bat, natur ingurumen pribilegiatu batena integratua.\nLekeitio beti egon da itsasoari lotuta. Bale arrantzaleen, abenturarien eta nabigatzaileen sorburua eta helmuga izan da. Direla mendeetatik gizon-emakumeak arrantzari eta itsasoari loturiko jardueretan aritu izan dira. Harreman estu horrek sortarazi du lekeitiarron izaera: alaia, ekina eta harkorra.\nLeku lasaia eta abegitsua da neguan; animatua eta jendetsua, udan. Lekeitiok eskaintza zabala ematen digu: hondartzak, natura, gastronomia, giro ona eta kultur agenda interesgarria, feriez, kale-antzerkiz, erakusketez eta herri jaiez betea.\nLekeitioko ateak zabalik daude Euskal Herri osora, baita mundu osora ere.\nEskertzen dugu zure bisita eta interesa. Eta itxaroten dugu Lekeitiok eta lekeitiarrok lekutxo bat izango dugula zure bihotzean :lehentasunezko lekutxoa.


Garaipenaren bidera bueltatu\nArgitaratua: Azteazkena, 28 Otsaila 2018 11:33 | Inprimatu\t| Bisitak: 1015\nGaraipenaren bidera bueltatu ziran geureak zapatuan Pentako norgehiagokan. Arerioa atzean ebilen klasifikazioan, halan eta be garesti saldu eban larrua Lea-Artibaiko taldeak.\nBermeo B 2-0 Berriatuko\nLehen tarteak oso korapilotsuak izan ziran, talde biak erdigunean nagusitzeko ahaleginetan. Gorritxoek lortu eben bigarren jokaldietan nagusitzea, berauek jokoaren sorkuntzan eraginez; eta honen ondorioz , landutako jokaldi polit baten ondorioz, aurreratu ziran Pentakoak markagailuan . Atsedenaldira joan arte ederto kudeatu eben jokoa bermiotarrek.\nBigarren zatia berritxuarrek lerroak asko aurreratu ebezan, etxekoen baloi urteera eragotziz, halan eta be, bermeotarrek sendo jarraitzen eben, lehen zatiko ildo bardinean jarraituz.\nKanpotarren presioak zirrikituak izten hasi zan, eta etxekoek, zelai erdian berreskuratutako eta maneiatutako baloi bat gol bihurtzea lortu eben, areaz kanpotik egindako jaurtiketa baten ondorioz.\nArerioak ere jokatzen dau, eta bermeotarren atezainaren interbentzio bikain batzuen ondoren, hiru puntuak bereganatu ebezan etxekoek, atea hutsean mantenduz.Eutsi Bermio.


Uharteak ikuspegi desberdin ugari ditu, mundu primitiboaren ondorengo kataklismoek irauli eta oinazetutako lurraren etengabeko mugimenduaren ondorioz sortuak. Garai hartan gu bizi ginen alderdian —Establiments zeritzon—, leku elkarren oso desberdinak zeuden legoa gutxiko ikusmuga batean.\nGure inguruan, lur landu guztiak lur emankorreko maldetan zeuden, mendixka hauen inguruan hala-hola eratutako maila zabaletan antolatuta. Lurra mailetan lantzeko era horrek, euri jasa handien eta erreken bat-bateko uholdeen arrisku etengabean diren uharteko bazter guztietan lurra lantzeko erabiltzen duten molde horrek, mesede egiten die zuhaitzei, eta ondo zaindutako baratze baten itxura ematen die landei.\nEskuinean malda txikiko muino batzuk zeuden, oinean belardiak zituzten, eta pinuz estalitako mendiak ikusten ziren haien gainean. Mendien oinetan uhar txiki bat isurtzen zen neguan eta udako ekaitzetan; gu iritsi ginenean hartxintxarrez betetako uhaitz bat besterik ez zen ikusten han. Baina harri haiek estaltzen zituen goroldio ederrak, hezetasunak berdaturiko zubi txikiek —ur emariaren gogortasunak pitzatuak eta sahats eta ezkien adar zintzilikarien artean erdi ezkutatuak—, ibai gainera etzanik ertz batetik besterainoko hostail sehaska osatzen zuten zuhaitz lerden eta adartsu horien bilbeak, ihi eta mirtoen artetik hotsik atera gabe isurtzen zen ur negar meheak, eta beti, haur, emakume edo ahuntz talderen batek, mehargune misteriotsuetan makurturik, horrek guztiak pinturarako gune liluragarri bihurtzen zuen paraje hura. Egunero joaten ginen uberkara ibilalditxo bat egitera, eta Poussinena esaten genion txoko hari, izan ere, maisu handi hark hain maite zituen lekuak gogorazten baitzizkigun izadi libre, dotore eta harro hark, bere malenkoniarekin.\nGure etxetik ehunka urratsera adar askotan banatzen zen uhaitza, eta haren ibilbidea lautadan galtzen zela zirudien. Olibondoek eta zalgeek elkarren kontra estutzen zituzten beren adarrak lur landuaren gainean, eta baso itxura ematen zieten landa lur haiei.\nBaso bazter hura inguratzen zuten muino ugarietan txabola arranditsuak zeuden, txabola arranditsu tamainaz nanoak. Ezin jakin daiteke zenbat etxalde, aterpe, ukuilu, larrain eta baratze izan ditzakeen pagès batek (nekazari lur jabea) lur golde batean pilatuta, eta ezin da jakin, halaber, jaiotzetiko zein nahierak agintzen dion, oharkabean, antolamendu apetatsu hori. Etxetxoak bi solairu izaten ditu eta teilatu laua; teilatuaren hegal luzatuak florentziar teilatu bateko almena sail baten modura itzal ematen dio galeria oso ireki bati. Teilatuaren buru simetrikoak dotoretasun eta sendotasun itxura ematen die eraikuntza ahul eta pobreenei ere, eta galeriaren irekiune guztietatik zintzilik haizetan lehortzen jarritako artaburu handiek zerrenda sarri bat osatzen dute, orain tarte gorria hurrena anbar horia, itxura ezin aberats eta panpoxagoa ematen dietela horrela. Etxetxoaren inguruan kaktus edo indipikondozko hesi bat izaten da; haien adar zapal bitxiek harresi bat osatzen dute elkarri loturik eta haize hotzetik babesten dituzte ardiak gordetzeko erabiltzen diren alga eta kanaberazko babesleku kaskarrak. Nekazari hauek elkarri lapurretarik egiten ez dietenez gero, ez dute era horretako hesi bat besterik izaten beren jabetza ixteko. Arbendol eta laranjondo sail sarriak egoten dira baratze inguruan, eta baratzean piperra eta tomatea beste barazkirik lantzen ez den arren, kolore zoragarria du multzo guztiak; askotan, bizitoki horrek osatzen duen koadro eder horri buru emanez bezala, palmondo batek bere eguzkitako xarmanta zabaltzen du erdi-erdian, edo alde baterantz makurtzen da, airoski, motots eder baten antzera.\nAlderdi hau uharteko oparoenetako bat da, eta Grasset de Sain Sauveur jaunak bere Voyage aux îles Baléares liburuan ematen dituen arrazoiek baieztatu egiten dute nik Mallorcako lur landuen urritasunaz lehen esan dudana. Inperioko funtzionario horrek 1807an Mallorcako pagès-en geldotasunaz eta ezjakintasunaz egin zituen oharrek jarrera horren arrazoiak bilatzera bultzatu zuten. Eta bi arrazoi nagusi aurkitu zituen.\nLehenengo arrazoia konbentu asko izatea da, biztanleriaren parte handi bat hartzen baitzuten komentuek, eta bestela ere aski murritza zen biztanleria. Eragozpen hori Mendizabal jaunaren agindu zorrotzari esker desagertu egin zen, ordea, eta Mallorcako elizkoiek ez diote inoiz barkatuko hori.\nBigarren arrazoia morrontzarako duten jaiera itsua da; jaiera horrek atxikitzen ditu, dozenaka, aberats eta nobleen zerbitzuan. Gehiegikeria horrek indar betean dirau oraindik ere. Mallorcako aristokrata orok du bere irabaziekin doi ordain dezakeen mirabe talde handi bat, nahiz eta horrek ez dion batere erosotasunik ematen; izan ere, ez dago ohorezko zerbitzari moduko horiek ematen dutena baino zerbitzu kaxkarragorik. Batek bere buruari galdetzen dionean zertan gastatzen ote dituen Mallorcako aberats batek bere irabaziak ez luxurik ez tentaziorik ez dagoen herri batean, ez du erantzunik aurkituko haren etxea ikusiz besterik, bazter guztiak sexu bateko zein besteko alfer zikinez beteta nola dauden: eraikinaren hegal bat hartzen dute, horretarako propio egina, eta jaunaren zerbitzuan urtebete igarotzen duteneko, ostatua, jantzia eta jatekoa edukitzeko hil arteko eskubidea lortzen dute. Zerbitzari lana utzi nahi dutenek badute horretarako aukera, zenbait onurari uko eginez gero; baina goizero lankide ohiekin txokolatea hartzera joateko bidea ematen die oraindik ohiturak, eta baita, Sanchok Camachoren etxean bezala, etxeko jan-edan guztietan parte hartzeko ere.\nHasieran, ohitura horiek onginahizko ohiturak ematen dute, eta jaun eta lekaio arteko harreman horretan nagusi den izaera errepublikazalea goresteko tentaldia etortzen zaio bati; baina berehala ikusten da antzinako Erromakoaren moduko errepublikazaletasuna dela hura, eta lekaio horiek alferkeriaz edo miseriaz beren jaunen harrokeriari loturiko eskupekoak baino ez direla. Mallorcan gehiegikeria handia da hamabost zerbitzari izatea, era horretako etxeak gobernatzeko aski bailirateke bi. Eta ikusirik soro handiak larre utzi direla, industria bertan behera utzia eta aurrerapenaren ideia oro zabarkeriak eta utzikeriak galarazita, batek ez daki zein den gutxiesgarriagoa: nagusia, lagun hurkoaren morala makurtzera behartzen duelako eta, horrela, makurtze hori betikotzen duelako, ala zerbitzaria, lana baino nahiago duelako olgeta lotsagarria, nahiz eta lanak emango liokeen giza duintasunari dagokion burujabetasuna.\nDena dela, gastuen aurrekontua igotzen ari zela eta errentak murrizten ari zirela ikusita, mallorcar lurjabe aberats batzuek beren maizterren utzikeriari eta langileen beharrei konponbidea ematea erabaki zuten. Lur batzuk saldu zizkieten nekazariei, hil arteko sari baten truke; eta Grasset de Sain-Sauveur jaunak egiaztatu zuenez, lurra benetan narotu nahi zuten gizonen esku koponbide hori saiatu zen jabetza guztietan hain etekin handiak eman zituen lurrak, itxuraz antzutasunak joak, ezen urte gutxiren buruan ase ziren salerosleak, bai batzuk eta bai besteak.\nGrasset jaunak egindako iragarpenak guztiz bete dira, eta gaur egun Establiments-eko eskualdea, besteak beste, baratze handi bat da; gora egin du biztanleriak, hainbat etxe eraiki dira muino gainetan, eta nekazariek nolabaiteko erosotasuna iritsi dute, eta oraindik jakintsu egin ez baditu ere, lanerako gaitasun handiagoa, behintzat, eman die erosotasun horrek. Urte asko beharko dira mallorcarra langile bizkorra izan dadin; eta guk bezala, norberaren irabazien garraztasunaren aldi mingarria igaro behar baldin badu gizatasunaren helburua hori ere ez dela konturatzeko, utz dezagun bere gitarrarekin eta bere arrosarioarekin denbora-pasa. Baina, zalantzarik gabe, herri gazte horiek gurea baino etorkizun hobea izango dute zain; benetako zibilizazioa irakatsiko diegu egunen batean, beraiengatik egin dugun guztia aurpegira bota gabe. Ez dira maila gorena iristeko gaitasunaren sentimenduak gurera ekarri dituen iraultza ekaitzei aurre egiteko bezain helduak. Urrats handiak eman ditugu bakar-bakarrik, mundu guztiak baztertu, lotsagarri utzi eta esetsi gaituen arren, eta gure borroka handien harrabotsak ez ditu beren lozorrotik esnatu gure kanoien helmenera Mediterraneoaren magalean lo dauden herri txiki horiek. Egunen batean benetako askatasunezko bataioa emango diegu, eta oturuntzan eseriko dira, hamabigarren orduko langileak bezala. Aurki dezagun gure gizarte etorkizunaren hitza, bete ditzagun gure amets gorenak; eta, inguruan ditugun herriak poliki-poliki gure iraultzaren elizan sartu ahala, gurekin bat egingo dute ahultasunak herri amaordeen harrapakin uzten dituen uhartetar zorigaiztoko horiek.\nEuroparen aitzindari, gizaki guztientzat berdintasuna eta herri guztientzat burujabetasuna aldarrikatuko dugun eguna noiz iritsiko zain, indartsuenaren legea guduan, edo maltzurraren legea diplomaziaren jokoan, dira munduan agintari; jendearen eskubidea hitz hutsa besterik ez da, eta irabazleak irenstea da herri bakartu eta urritu guztien zoria,\nTrantsilvaniarrarena, turkiarrarena edo hungariarrarena adibidez. Beti hala izan beharko balu, ez nuke nahi ez Espainia, ez Ingalaterra, ezta Frantzia ere izaterik Mallorcaren zaindari, eta ez nuke izango haren zorizko atarramenduaren kezkarik, Afrikara daramagun zibilizazio arrotzaren kezkarik ez dudan bezala.


Gabirondo, laukoaren bila - Asteasu - Tolosaldeko ataria\nAsier Imaz 2019-07-26 11:59\nEuskal Herriko Sega Txapelketako finala jokatuko dute etzi, Asteasun; Gabirondo, Etxeberria, Otegi eta Pardo dira lehian.\nBitik bi irabazi ditu Julen Gabirondok. Gertu ditu lau txapelak, baina etzi hirugarrena lortu beharko du horretarako, eta zailtasunak izango dituela ikusi zen joan den igandean, Aiako Aristerrazun jokatu zen Euskal Herriko Txapelketako kanporaketan, indarrean baitatoz gazteak. Zailtasun horiek ulertzeko, azkeneko Gipuzkoako Ohiko Sega Txapelketa hartu behar da kontuan alde batetik, eta azken urteotako segalarien bilakaera, bestetik.\nSega denboraldian, lau txapelketa nagusi jokatzen dira federazioek antolatuta: Gipuzkoako biak eta Euskal Herriko biak. Bi modalitatetan jokatzen dira txapelketak: azkartasuna eta txukuntasuna kontuan hartuta bata, Europako modalitatea, eta ohikoa bestea; moztutakoa bildu eta pisatzen da azken horretan.\nEtzi ohiko eran jokatuko dute hirugarren txapelketa, Asteasuko Bulano baserriko belardietan. Lau segalari ariko dira lehian 12:00etatik aurrera, ordubeteko lanean —ordu erdiko lana egin zuten joan den igandean, Aiako kanporaketan—. Duela hilabeteko Gipuzkoako Txapelketakoa da, beraz, gertueneko erreferentzia. Orduan, jaun eta jabe izan zen Gabirondo. 185 kiloren aldea atera zion Jokin Etxeberria bigarren sailkatuari; 300 kilo baino gehiagorena Jexuxmari Ormaetxea Urki-ri, eta 400 kilo pasatxorena Jon Otegi gazteari.\nAzken urteotako segalarien bilakaera kontuan hartuta, bi izen dira nabarmentzekoak: Gabirondo urnietarra eta Jokin Etxeberria amasarra —Bedaion bizi da—. Euskal Herriko azken bi txapelketetan, adibidez, biak izan dira txapeldun eta txapeldunorde, hurrenez hurren. Duela hilabete ere gauza bera gertatu zen Larraitzen, Gipuzkoakoan. Baina orduan ez bezala, joan den igandean segan gozatu egin zuen Etxeberriak; ikusgarri aritu zen. “Orain bai entrenamenduetan bezala; orain bai etxean bezala”, esaten zioten laguntzaileek.\nOtegiren erakustaldia gehitu behar zaio Etxeberriaren berpizteari. Ibilbide laburreko segalaria da 22 urteko oiartzuarra, baina Gabirondoren beraren aurretik sailkatu zen igandeko kanporaketan. Iban Pardo zestoarra izango da azken finalista. Gabirondo bezala, segalari fisikoa da Pardo ere, indartsua. Horregatik, edonor estu hartzeko gai da ordubeteko lanean. Final handia izango da, gainera, beretzat, azken urteotan kilo gutxigatik geratu izan baita beti txapelaren lehiatik kanpo. Denboraldiko hirugarren txapela janzteko lehia gogorra izango dela aurreikus daiteke, beraz.\nBerandu, baina indartsu\nHasi orduko sega uztekotan egon zen Gabirondo: “2013an hasi nintzen, Xoxoka auzoko [Urnieta] apustu baten harira. Txapelketarako jauzia egin nuen hurrengo urtean, eta, uztekotan nintzela, txapela irabazi nuen 2015ean. Irabazteko grina piztu zitzaidan orduan, eta eskerrak ez nuen utzi, bestela ez nituen-eta lortuko ondorengo garaipen guztiak”.\n1989an jaio zen Gabirondo. Hiru aldiz izan da Euskal Herriko txapelduna ohiko eran: 2015ean, 2017an eta 2018an. Horrez gain, behin irabazi du azkartasuneko txapelketa, 2017an. Gipuzkoako Txapelketari dagokionez, bi txapel ditu ohiko eran, 2016koa eta aurtengoa, eta hiru azkartasunekoan: 2016koa, 2017koa eta aurtengoa.\nOsaba segalari handia izandakoa du urnietarrak: Joxe Gabirondo gazteluarra. Baina lehen urratsak ez zituen egin harekin: “Neska lagunaren osabarekin hasi nintzen ikasten. Behin txapelketan hasita, orduan bai, orduan osabarekin ere hasi nintzen. Egia esan, asko lagundu didate otegitarrek eta gabirondotarrek; esker oneko hitzak besterik ez dut haientzat”.\nFutbola, pilota eta “betiko kirol horiek” albo batera utzi, eta Gabirondo 22 urterekin sartu zen herri kirolen munduan. Halakoetan gertatzen den bezala, dena ikasi beharra tokatu zitzaion urnietarrari, eta herri kiroletan, gainera, prozesu hori ez da inoiz amaitzen: “Garrantzi handia ematen diot fisikoari, eta serio saiatzen naiz arlo horretan. Prestatzaileak jartzen didan guztia egiten dut, baita gogoz kontra baldin bada ere. Egin egin behar da, eta kito”, azaldu du. Teknikoki ere segan “ahalik eta ondoen” egiten saiatzen dela aitortu du. “Etxeberria, adibidez, ni baino gozoago aritzen da segan, eta hor hobetu beharra daukat”.\nHamar hilabete paseko prestaketan bost entrenamendu egiten ditu astero, eta, ondoren, bi hilabete eskasekoa izaten da sega denboraldia: “Plaza gogorra dela esaten du jendeak, baina bestea da benetan gogorra, ikusten ez den lan hori guztia; lanetik atera eta entrenatzera joatea. Baina horrelakoak dira kirol gehienak, eta egin egin beharra dago”.\nHerri kirolek dezenteko lotura izaten dute elkarrekin, eta irribarrea atera zaio pentatloia hitza entzutean: “Gutxienez sega egongo balitz… Harriarekin ibilia naiz, eta gustura ibiltzen nintzen, baina batek daki; ikusiko dugu”.


Hitzarmena sinatu dute BERRIAk eta Jaurlaritzak | Gizartea | Berria\nAurreko urteetako gatazkak eta aldebakarreko irizpide aldaketak gaindituta, akordioa sinatu dute Eusko Jaurlaritzak eta BERRIAk. Euskarazko egunkariaren historian lehen aldiz eman dute pauso hori. Aurten eta datozen bi urteetan, 2,3 milioi euroko ekarpena egingo dio Jaurlaritzak BERRIAri urtero. Inoiz baino babes handiagoa da. Laguntza horrek BERRIAren aurrekontuaren %30 estaliko du. Beraz, proiektuaren habe bat izango da babes publikoa, baina autofinantzaketa izango da euskarri nagusia aurrerantzean ere: salmentak, publizitatea, eta, batik bat, BERRIAlagunak. Geroa ziurtatzeko, hortaz, komunitatearen babesa ezinbesteko izango du BERRIAk datozen urteetan ere.\nAzken urteak bereiziki zailak izan dira egunkari nazionalarentzat. Batetik, papereko hedabideen krisiak jo du: nahiz eta inoiz baino euskaldun gehiagorengana iritsi, egunkari salmentak jaitsi egin dira, eta Internetek diru etekin txikia dakar oraindik —eduki guztiak sarean libre ditu BERRIAk, euskarak ezinbesteko duelakoan—. Horri erantsi behar zaio publizitateak izandako beherakada. Bestetik, Eusko Jaurlaritzak aurreko agintaldian izandako jokabideak egin dio kalte: aldebakarrez, sektorearekin adostu gabe, diru laguntzak banatzeko irizpideak aldatu zituen Hizkuntza Politikarako Sailburuordetzak, eta BERRIAri egin zion kalte berezia. Inoizko laguntzarik eskasenak jaso ditu BERRIAk azken urteetan.\nEuskalgintzan azken urteetan zabaldu den elkarlan ildoaren bidetik, berritasunez betetako argazkia egin dute Eusko Jaurlaritzako eta BERRIA Taldeko arduradunek: elkarrekin aurkeztu dute hiru urterako ituna. Eusko Jaurlaritzaren ordezkari, Bingen Zupiria Hizkuntza Politikako sailburua, Miren Dobaran sailburuordea eta Estibaliz Alkorta zuzendaria izan dira aurkezpenean; eta BERRIA Taldetik, Beatriz Zabalondo lehendakaria, Iban Arregi kontseilari ordezkaria eta Martxelo Otamendi zuzendaria.\nIa hiru urteko bidearen ondorio da hitzarmena. Laguntzen azken ebazpena, BERRIAri mozketa ekarri ziona, 2016ko abenduan sinatu zuen sailburuordetzako aurreko taldeak, agintaldiaren azken hondarretan —izatez, ebazpena aldizkari ofizialean argitaratu zutenerako aldatua zen taldea—. Sailburuordetzako arduradun berriek gaiari heldu zioten, eta aste batzuen buruan gogoetari ekin zioten Jaurlaritzak, Gipuzkoako Gipuzkoako Foru Aldundiak eta Hekimen komunikabide elkarteak; helburu zuten hedabideen egoera zein den aztertzea, eta babes sistema adostea. Egindako elkarrizketa bidearen ondorio da orain indarrean jarri duten eredua; Bizkaiko eta Arabako diputazioak ere sartu dira sisteman.\nAldaketa handiak egin dituzte. Batetik, laguntzak "ordenatu": Jaurlaritzak emango die babesa hedabide nazionalei, eta irratiei, telebistei eta Interneteko atariei; tokiko aldizkariei, berriz, aldundiek. Bestetik, laguntzen zenbatekoa zehazteko, ez dute lehia eta puntuazio sistemarik erabiliko, beste oinarri bat baizik: proiektuaren kostu estandarren zati bat estaltzea. Jaurlaritzak eta aldundiek 10,5 milioi euro jarriko dituzte urtean, iaz baino hiru gehiago.\nLaguntzak emateko deialdia martxan dago. BERRIAk ere gisa bereko baldintzetan jasoko du laguntza, baina, deialditik beharrean, itun bidez. Haren "ezaugarri bereziak" aintzat hartuta erabaki du hori Eusko Jaurlaritzak; besteak beste, egunkari nazional bakarra dela.\nZenbateko laguntza jasoko du?\nKostu estandarren zati bat estaltzea da laguntza sistema berriaren oinarria. Kostuak finkatzeko, azterketa bat egin zuen iaz Siadeco ikerketa elkarteak: horren arabera zehaztu dute laguntzak zenbatekoak izango diren sortutako eta inprimatutako orrialde bakoitzeko, eta banatutako ale bakoitzeko.\nDiru laguntzetan BERRIAk dauka gorakada handienetakoa; alegia, finantzaketa publikoek kostuen zati bat estaltzea ezarri dutenean, aldaketa handienetakoa egunkari nazionalak du, proportzioan laguntza publiko txikienetakoa jaso baitu urteetan. Aurten eta datozen bi urteetan 2,3 milioi euro jasoko ditu urtean; iaz jasotakoa baino milioi bat euro handiagoa da diru laguntza hori —kontuan izatekoa da iaz inoiz baino laguntza txikiagoa eduki zuela BERRIAk: 1,3 milioi—. Horrekin aurrekontuaren %30 estaliko ditu BERRIAk —%20 baino gutxiago estali du azken urteetan—. Igoera handia da, baina kontuan izatekoa da batez besteko finantzaketa publikoaren azpitik dagoela BERRIA oraindik ere.\nZer baldintza ditu hitzarmenak?\nEAEko Euskararen Legea erabili du Jaurlaritzak BERRIArekin hitzarmena egiteko argudio modura. Gogora ekarri du legeak zer dioen: herritarrek eskubidea dutela informazioa euskaraz jasotzeko, eta hori bermatzeko betebeharra daukala Jaurlaritzak.\nItunean badira klausulak. Batetik, produkzioari lotuak: astean sei zenbaki argitaratzea, bideragarritasun ekonomikoa lortzea... Orain arteko laguntza deialdietan ere baziren. Bestetik, izaerarekin lotutako puntuak: gizartearen aniztasuna islatzea, irakurlegoaren bilakaera jarraitzea, euskaldunen hiztun komunitatea jartzea erdian... BERRIAren misioarekin bat datozen puntuak, finean.\nLan baldintzak hobetu ahalko dira?\nUrteotako egoera gordina BERRIAko lantaldeak nozitu du bereziki: soldatak jaitsita eta izoztuta eduki ditu urteetan. Siadecok, kostu estandarrak kalkulatzeko azterketan, soldatei buruzko datuak ere bildu zituen. Hara: BERRIAn, batez beste 26.700 eurokoa izan da lanaldi bakoitzeko kostua azken urteetan, publikoak ez diren euskarazko hedabideetako soldaten batez bestekotik mila euro beherago. Areago, begirada zabalduta, hau diote datuek: Arabako, Bizkaiko eta Gipuzkoako komunikabideen arloan, batez besteko lanaldiko kostua 50.500 eurokoa da. Ia BERRIAko bikoitza, alegia.\nFinantzaketa publikoa igotzeak bide emango du BERRIAko langileen soldatak handitzeko, hamar urtean lehen aldiz. Aurten, %15-20 igoko dira lansariak, lan kategoriaren arabera. Hortaz, batez besteko soldaten nabarmen azpitik jarraituko dute, baita Siadecok kostu estandarren proposamenean zehaztutako estandarren azpitik ere (33.100).\nKomunitatearen babesa beharko du oraindik?\nArnasa ekarriko du BERRIAk Jaurlaritzarekin sinatutako hitzarmenak: “jauzi bat” egiteko aukera eta langileen baldintzak hobetzeko modua. Hala ere, euskarazko egunkariak ezinbesteko du komunitatearen hatsa, haren babesa. Gaur egun, 15.000 BERRIAlagun baino gehiago daude sare horretan. Oinarri sendoa da, baina ezinbestean zabaldu beharrekoa.\nPapereko eta Interneteko eskaintzaren bidez gero eta euskaldun gehiagorengana heltzen da BERRIA. Internetek izan du goraldi handia azken urteetan. Edukiak libre ditu BERRIAk sarean, denen esku, euskararen normalizazioan ekarpen handiagoa egin nahirik. Horren balioaz eta kostuaz ohartarazi nahi izan dute, BERRIAren edukietara jotzen dutenei babesa eskatuz: jasotzen duten zerbitzuaz kontziente izanik, BERRIAlagun egin daitezen. Ari dira fruituak iristen: BERRIAlagun gehienak Internetez datoz. Hori areagotzea da erronka aurrerantzean ere: erakundeekin ezarritako habeak komunitatea izatea zutabe.


Hautetsia: 1910 Spanish general election , 1914 Spanish general election , 1916 Spanish general election , 1918 Spanish general election , 1919 Spanish general election , 1920 Spanish general election , 1923 Spanish general election\nPablo Iglesias Posse Ferrolen jaio zen, Galizian, 1850eko urriaren 18an. Langile-familia batekoa zen. Aita Pedro Iglesias izan zuen; eta ama, berriz, Juana Posse. Aitaren heriotzaren ondoren, Madrila joan ziren bizi izatera Pablo, anaia txikia Manuel (geroago tuberkulosiak hilko zuena) eta haien ama. Pablo eta ama oinez joan ziren; eta anaia txikia, berriz, aurrez bidali zuten hara.\nSeiurteko demokratikoan (1868-1874), bere heziketa autodidaktikoan jarraitu zuen. Prekarietatean bizi zen oso, tipografo-mutil gisa irabazten zuen soldata txikiarekin eta ez zuen beste tipografoak joan ohi ziren hitzaldietara joateko aukerarik. Hala ere, Colegio Internacional edo San Carloseko aretoetan ematen ziren hitzaldi akademikoetara joaten hasi zen eta han entzun zituen Francisco Giner de los Ríos, Miguel Echegaray edo Raimundo Fernández Villaverde. Mutilaren heziketa osatzen joango da horrekin eta egingo dituen harremanekin eta irakurketekin. Manuel Ruiz Zorrilla ministroak sustatu zituen klaseak ere lagungarri izango ditu Pablok bere pentsamendua osatzeko orduan. Ez zuen irakaskuntza arauturik jarraitu, baina mila gai ukituko zituen han, frantses hizkuntzaren hastapenak barne.\n1881ean, Sagastak hartuko du agintea eta Internazionalean biltzen ziren langile-erakundeen gaineko kontrola gogortu egin zen. Hala ere, langile mugimendua ezin zen geratu, jada, eta Paul Lafargue teoriko iraultzaile marxista eta Karl Marxen alabarekin ezkondutako sendagilea ezarri zenean. Pablo Iglesias eta Friedrich Engelsek gutun bidezko harremana hasi zuten eta, pixkanaka, Langileen Alderdi Sozialista bat burutzen joan ziren.\nLangileen alderdi eta sindikatuakAldatu\n1890ean, maiatzaren 1eko manifestazioaren buruan joan zen, 8 orduko laneguna eta haurrak lanerako ez erabiltzea eskatuz. Urte horretan, PSOEren II. Biltzarra ospatu zuten eta hauteskundeetan parte hartzea erabaki zuten lagile sozialisten alderdi errepublikar bezala. 1905eko hauteskundeetan, Pablo Iglesias, Largo Caballero eta García Ormaechea hautatu zituzten Madrilgo zinegotzi. Bi alditan izan zen zinegotzi: 1906-1910 eta 1914-1918.\nAzken aldaketa 9 abendua 2019(e)an, 15:54(e)tan


Aukeratu Tresnak - Ebazlea.\nElkarrizketa-koadroaren ezarpenak uneko dokumentua itxi arte mantenduko dira.\nSartu edo egin klik helburuko gelaxkaren gelaxka-erreferentzian. Eremu honek optimizatuko den gelaxka-balioaren helbidea hartzen du.\nMaximoa: Saiatu ekuazioa ebazten helburuko gelaxkaren balio maximo baterako.\nMinimoa: Saiatu ekuazioa ebazten helburuko gelaxkaren balio minimo baterako.\nBalioa: Saiatu ekuazioa ebazten helburuko gelaxkaren emandako balio batera hurbiltzeko.\nSartu balioa edo erreferentziako gelaxka bat testu-eremuan.\nSartu aldatu daitekeen gelaxka-barrutia. Horiek ekuazioen aldagaiak dira.\nGehitu arazo matematikoaren murriztapen multzoa. Murriztapen bakoitza gelaxka-erreferentzia batekin (aldagai batekin), eragile batekin eta balio batekin adierazten da.\nGelaxka-erreferentzia: Sartu aldagaiaren gelaxka-erreferentzia.\nEgin klik 'Txikiagotu' aukeran elkarrizketa-koadroa txikiagotzeko edo leheneratzeko. Orriko gelaxketan klik egin daiteke, edo gelaxkak hautatu ere bai. Eskuz sartu daiteke gelaxka-erreferentzia bat sarrerako koadroan.\nEragilea: hautatu zerrendako eragile bat. Erabili 'Bitarra' eragilea aldagaia 0 eta 1 balioetarako mugatzeko. Erabili 'Osokoa' eragilea aldagaiak osoko balioak (dezimalik gabe) soilik hartu ditzan.\nBalioa: Sartu balio bat edo gelaxka-erreferentzia bat. Eremu honi ez ikusiarena egiten zaio eragilea bitarra edo osoa denean.\nKendu: Egin klik 'Kendu' botoian errenkada zerrendatik kentzeko. Errenkada horren azpiko errenkadak gorantz mugituko dira.\nBaldintza anitz ezarri daitezke aldagai baterako. Adibidez, A1 gelaxkan 10 baino txikiagoa izan behar duen osoko balio bat sartzea, Kasu horretan, bi baldintza mugatzaile daude A1 gelaxkarako.\nEbazlearen aukeren elkarrizketa-koadroa irekitzen du.\nEbazlearen aukeren elkarrizketa-koadroan algoritmo ebazle desberdinetako bat aukeratu daiteke arazo linealentzat zein ez linealentzat, eta bere ebazte-parametroak ezarri daitezke.\nEgin klik eragiketa uneko ezarpenekin ebazteko. Elkarrizketa-koadroaren ezarpenak uneko dokumentua itxi arte gordeko dira.\nEbazlearekin ekuazioak ebazteko\nEbazlearen prozesuaren helburua hauxe da: helburuko gelaxkan balio optimizatu bat lortzeko balioak kalkulatzea ekuazio batean. Balio optimizatuari "helburu" ere esaten zaio. Helburuko gelaxkako balioa gehieneko balioa, gutxieneko balioa edo balio jakin baten hurbilketa izan beharko lukeen ere aukeratu dezakezu.\nHasierako aldagai-balioak Gelaxkak aldatuz koadroan sartzen duzun gelaxka-barruti laukizuzen batean txertatzen dira.\nGelaxka batzuentzat murriztapenak ezartzen dituzten mugatze-baldintzak defini ditzakezu. Adibidez, aldagaietako edo gelaxketako bat beste aldagai bat baino handiagoa edo balio jakin bat baino handiagoa ez izateko murriztapena ezar dezakezu. Aldagaietako batek edo gehiagok osoko balioak (dezimalik gabeko balioak) edo balio bitarrak (0 eta 1 onartzen dira) izan behar dutela dioen murriztapena ere ezar dezakezu.\nEbazle ez-linealak erabiltzea\nBerdin dio DEPS edo SCO erabiltzen den, hasteko Tresnak - Ebazlea aukerara joan behar da eta optimizatuko den gelaxka, norazkoa (minimizazioa, maximizazioa) eta helburua lortzeko aldatuko diren gelaxkak ezarri behar dira. Ondoren, joan 'Aukerak' atalera eta zehaztu erabiliko den ebazlea eta, beharrezkoa bada, doitu bere parametroak.\nBadago konponbideen barrutia mugatzeko edo zenbait baldintza zigortzeko erabili daitezkeen murriztapenen zerrenda bat. Hala ere, DEPS eta SCO ebazle ebolutiboen kasuan, murriztapen horiek arazoaren aldagaien mugak zehazteko ere erabiltzen dira. Algoritmoak ausazkoak izanik, oso gomendagarria da hori egitea eta goiko mugak (eta, "Onartu aldagai ez negatiboak" desaktibatuta badago, baita beheko mugak ere) zehaztea aldagai guztietarako. Ez dute zertan ebazpenetik hurbil egon behar (ebazpena ezezaguna izanik), baina esperotako tamaina gutxi gorabehera adierazi behar dute (0 ≤ aldagaia ≤ 1 edo -1000000 ≤ aldagaia ≤ 1000000).\nMugak zehazteko, hautatu aldagai bat edo batzuk (barruti gisa) ezkerreko aldean eta sartu zenbakizko balio bat (ez gelaxka edo formula bat) eskuineko aldean. Horrela, aldagai bat edo gehiago soilik Osoa edo Bitarra motakoa izatea aukeratu daiteke.\nEbazleei eta beren algoritmoei buruzko wiki-orria\nTitle is: Ebazlea


Aspaldidanik, Naparrako Oroituriaren arabera, munduko lau kantoñetara edatua zen eta dago Orreaga izena.\nZortzigarren mendeko urbil artan izandu zen, non Karlo Magnoren gudutaldia, porrokatu zuten orduko napartarrek.\nBaño, untaz landara, Zeruko eta lurreko Andre Denak berezi zuen, bere egoitzarako, leku zoragarri ura.\nMenderen mende eliz artako eliz gizonek, aundi-maundi eta jakintsunek, Orreagako Ama Birjinaren omena eskualde bazterrenetara edatu zuten.\nOraia untako aundi-maundiek eta jakintsunek ez dakit antzi ote duten Orreagako Andre Dena dagon leku ederra; baño aren inguruetako erritar eta baserritarren artean bizi-bizia dago Aren baitako ustekida gozo-gozoa, eta berari dioten leia.\nJainkoak daki noiztiez geroz, urteoro eta Salbatore ondoko aste osoan, egunero eta banazka erri batekoak eta ibar bakoitzekoak, Orreagan dituzu goiz-goizetik, ibilaldi luze-luzeak eginik; zurezko kurutze lodiak soñean eta bidean Andre-Denari agurka eta kantari.\nNere pozaren andia! Asteazkena da. Belaiak, landak, zelaiak lilitsu dagozi; zugaitzak ostatzen doi-doia asi berri. Udaberriko goiz eder baten zortziterdietan, zerugoia urdinabar delarik, oro ixil-ixila dagolarik, zein eder den Andre-Saroaren erdi-erdian Artzibarko beilariak, zurezko kurutze zarrak soñean, Orreagara eldu kantari!\nEta gu ikusle. Sinetsdunak ek eta gu otzak? epelak zinez, eken sinets biziaren jabe bagine!\nBaño, nor gera gu? Norata heldu naiz? Ez ote naiz ek bezain Andre Denaren seme? Eta ek, ala; eta ni unela?\nNik elizara, Ama Birjinaren oñetara, Amaren alzora, ez ote dut ek bezain laster bide?\nBaña, ni bertze bidetik nindoaien; ni buru andikoa naiz antutsa! ikasiz eldu nai nuen jakitera nor den Jainkoa eta nor den Bere ama.\nOngi ikasiz geroz, ongi ezagutu eta gero belaunikatu eta sinetsteko.\nErgela! ene baitan, nere buruari deituta, sinesteko bidea ez duk ori! Ortako bide llaburra bertze aldetik dago. Burua apaldu, biotza agertu eta belaunikatu.\nNik ere alde untarik jo nuen eta ora pro nobiska elizarat sartu nintzan.


Lardizabal 3.zikloa: 2016\nHona hemen, laugarren, bosgarren eta seigarren mailako ikasleak\nGabonetako abesti bat entsaiatzen.\nEta hemen eskolan egindako emanaldian.\nEgilea: Unknown ordua: 03:31 iruzkinik ez:\nKaixo familiak!!! Iritsi da lehenengo hiruhilekoari agur esateko unea. 5.mailako ikasleek "mannequin challenge" delakoarekin amaitu dugu.\nGabon zoriontsuak igaro eta urte berri on!!!\nEgilea: Unknown ordua: 01:40 iruzkinik ez:\nNepal - Himalaia hitzaldia\nAurreko batean, ikasle baten izebak bisitatu gintuen eskolan. Hilabete igaro zuen Nepal eta Himalaiako inguruetan barrena eta bere esperientzia kontatu zigun, baita argazki mordoa erakutsi ere.\nEgilea: Unknown ordua: 04:47 iruzkinik ez:\nAzaroaren 22an 2. eta 3. ziklokoek irteera izan genuen. Udazken lehor honetan euria egin zuen eguna! Baina, ederki moldatu ginen! Eta bi bisitak, Su-eskola eta Pagosa, oso interesgarriak suertatu ziren eta bietan harrera ezin hobea jaso genuen! Ondoren, jubilatu bati esker, Ordiziko frontoi estalia izan genuen guretzako, komunak eta guzti!\nEgilea: Unknown ordua: 00:48 iruzkinik ez:\nEgilea: Unknown ordua: 10:33 iruzkinik ez:\nKaixo, familiak! Oraingoan "elikagaien inguruan" (etiketak interpretatu) eta "mugikorrak eta internet" tailer interesgarriak izan ditugu, Kontsumobideren eskutik. Hona hemen hainbat argazki!\nArratsalde polita pasa genuen Sasietako arduradunekin. Argi dago zaborrak murriztu behar ditugula. Bestela, birtziklatu edo berrerabiltzeko jarrerak bultzatu behar ditugu. Tailerra eta jolasak uztartuz, honen inguruko lanketa egin genuen.\nEgilea: Unknown ordua: 05:08 iruzkinik ez:\nLARDIZABAL FASHION SHOW\nWe've started the week in a different way this time. 6th grade students have celebrated our "Lardizabal fashion show". Here, you can see their great designs! We had a good time!\nBATIRTZE AND AWAIS! CONGRATULATIONS! :)\nEgilea: Unknown ordua: 07:03 iruzkinik ez:\nKaixo lagunok! Ostiral arratsaldeetan tailer desberdinak lantzen ari gara. Guztira, hiru tailer daude eta ikasturtean zehar ikasleak hiruretatik igaroko dira, eduki desberdinak ikasiz eta irudimenari bide utziz. Hemen uzten dizkizuegu argazki batzuk!\nBatetik, Scratch programa lantzen ari dira, teknologien abantailetan trebatuz.\nBestetik, ikasle talde bat arte mota desberdinak ezagutzen ari da, barruan dauzkaten artistak ateraz eta beraien lanean islatuz. Ziur azken emaitza oso polita aterako dela!\nAzkenik, talde bat mekanografia lantzen ari da, pixkanaka ordenagailuetan ondo idazten ikasiz. Ziur gaude saiakerak bere fruituak emango dituela laister! Animo!\nJarraituko dugu gure tailerren berri ematen. Bitartean, ondo izan!\nJoan den asteetan, Zaldibiko baserrietara egindako irteeren berri eman genizuen. Oraingoan, bildutako hazien lanketa egin ondoren, eskolako sarreran erakusketatxoa antolatu dugu.\nMila esker baserritarrei eskainitako laguntza eta harreragatik eta zuei, gonbidapena luzatzen dizuegu erakusketa ikustera hurbildu zaitezten.\nEgilea: Unknown ordua: 00:59 iruzkinik ez:\nAste motza oraingoa.\nGOZATU ETA ONDO PASA SANTA FE JAIETAN!!!\nAzaroaren 22an 2. eta 3. ziklokoek irteera izan ge...\nAzaroaren 25a: Emakumeenganako indarkeriaren aurka...\nHAZI ERAKUSKETA Egun on guztioi!Joan den asteetan,...\nAste motza oraingoa. GOZATU ETA ONDO PASA SANTA FE...


Eraikinetako Instalazioen Kalkuluak Eta Oinarrizko Arauak. I. Liburukia. Instalazio Hidraulikoak, Gas Erregaizko Instalazioak Eta Aireztapen-instalazioak de Arizmendi Barnes, Luis Jesús 978-84-9860-166-4\nAutor/a: Arizmendi Barnes, Luis Jesús\nLiburu hau, hasieran bederen, arkitekto, aparejadore eta arkitekto teknikoei zuzendua bazen ere, ingeniaritzako profesional askok eskatzen dute. Gaur egungo ikuspuntutik, funtsezko... Más información\n978-84-9860-166-4 / Universidad del País Vasco\nLiburu hau, hasieran bederen, arkitekto, aparejadore eta arkitekto teknikoei zuzendua bazen ere, ingeniaritzako profesional askok eskatzen dute. Gaur egungo ikuspuntutik, funtsezko arkitekturaren alderik osagarrienean egituratzen den lehendabizikoa da. Hala eta guztiz ere, eraikuntzako alderdi horiek sintetikoki aurkeztuta daude liburu honetan, instalazio egoki batek eraikina luzaroan iraunarazteko eta, beraz, diseinatutako eremuek beren horretan jarraitzeko behar diren arrazionaltasunaren edo irudimenezko kemenaren izpirik ere galdu gabe.


Francisco 'Patxi' Bazurtoren tupusteko heriotzak zirrara handia eragin du New Yorkeko Eusko Etxeko bazkide eta buruzagien artean\nNew York, AEB. Berriak zinez hunkiturik utzi zituen joan den utzi ditu astelehenan jakinarazi zenean eta aste honetan zabaltzen joan denean New Yorkeko Eusko Etxeko kideak eta bereziki Zuzendaritza Batzordekoak, Francisco Bazurto Eusko Etxeko laguntzaile fin eta lankide prestu izan baita. Larunbatean bertan amaitu ziren Eusko Etxean, etxeko obren fase honetako lanak eta horien ondoko garbiketa egin zen egoitza prest egon zedin datorren igandeko Aberri Eguneko ekitaldietarako. Elkartearentzat oso garrantzitsuak diren lan horietan Patxi bera ibilia zen lagun eta kontratista, bere lana, eskarmentua eta ordu asko eta asko sartuz, behar bezala eta garaiz eginak egon zitezen. Astelehenean bertan EuskalKultura.com Itziar Albisu batzordekidearekin hizketan ari zela, haren izena eta gertaera aipatzerakoan berbari ezin eutsian suertatu zen behin baino gehiagotan euskal arduradun newyortarra; eta emozio eta pisu bera agertu digute astean zehar elkarteko Iban Ubarretxena lehendakariak eta kontaktatu ditugun gainerako kideek.\nIstripua igande gauean agitu zen: Francisco Bazurto hilik gertatu eta harekin batera zihoan Euskal Herriko euskaldun bat oso larri zauritu zen; izan ere, medikuek ez dute uste aurrera egiteko aukera handirik duenik. Patxik 42 urte zeuzkan eta bigarren pertsona honek 47 urte ditu. Autoan zihoan hirugarren batek, 37 urteko emakumea, ez zuen zauri larririk jasan. Lerro hauetatik gure doluminik Patxiren emazte Jessy-ri, bere seme-alaba Kirsten eta Justin-i eta familiakide eta lagun guztiei, tartean bereziki Eusko Etxeko lagunei.\nFrancisco Bazurtoren gorpuaren beila ostegun arratsaldean egingo da, arratsaldeko 4:00etatik 9:00etara, Corona Queens-eko Rivera Funeral Home-n (104-02 37th Avenue-n, tel: +1 718 457-0200).. Errausketa, berriz, larunbatean egingo da, leku berean.\nAldaketak Aberri Eguneko ekitaldian\nPatxiren heriotzaren karietara, New Yorkeko Eusko Etxeak ospakizunaren formatoa aldatzea erabaki du eta "berak ere ekitaldiarekin aurrera egitea nahiko lukeenez", aurrera egingo dute baina bazkari nagusia bertan behera utzita. Beraz, datorren iganean, 13:00etan, etxeko ateak zabalduko dituzte eta tabernak pintxoak zerbitzatuko ditu. Bildutakoek eta Eusko Etxeak berak bertara joatearekin eta hitz batzuekin oroituko dute hildako bazkidea. Eusko Etxeak gonbidatuko du eta bere kontu izango da partaidetza. Hala ere, aldez aurretik baieztatzea eskatzen da, izan ere Telefonoz deituz Itziar Albisuri (+1 201 214 9649) edo emaila bidaliz Iban Ubarretxenari (iban.ubarretxena@gmail.com) edo Itziarri berari (mintzlg@g mail.com).


Aparkalekua Almería-AENA Aeropuerto de Almería - General P1 aireportuan\nSarbidea hemendik N-347\nAlmeria aireportua Parking, kokatzen irteerak eta helduera Almeria aireportutik sarreran urrats batzuk. AENAk aireportu parking Almería - P1 General aparkaleku ofizial Almeria aireportua da, bihurtzen da izan hain seguruena eta eraginkorrena den Almeria aireportua aukeran aparkatu.\nAparkaleku General P1 AENAk hainbat abantaila eskaintzen die bere bezeroei, eta horien artean aukera itxaron gabe aparkatu eta terminal Almeria aireportua iristeko besterik 1 minutuko paseo izateko. Horrela, azkar baduzu, ez duzu denbora minutu bat galdu du, eta hegaldiaren lasai harrapatuz gero.\nGainera, AENAk General P1 aparkaleku da urteko egun guztietan ireki, eta utzi dezakezu edo jaso zure autoa edozein unetan, bere ordutegia 24 ordu esker. kasuan Oraindik ez konbentzitu, aparkaleku ofizial honetan Almeria aireportua duten aparkaleku estalita espazio ugari, eta zaintza aktiboa video 24 orduz sistema bat du jakin behar duzu. Beraz duzu ezer buruz kezkagarria gabe aparkatu ahal, gozatu bidaia eta zure bueltan jaso zure auto itxaron gabe. Aparkaleku AENAk General P1 gertu Almeria aireportua aparkatu modu praktiko eta azkarrena da. Ez galdu denbora eta erreserbatu zure aparkaleku 1 minutu terminal Almeria aireportutik berean. Ikusi gutxiago\nAparkaleku General P1 AENAk hainbat abantaila eskaintzen die bere bezeroei, eta horien artean aukera itxaron gabe aparkatu eta terminal Almeria aireportua iristeko bes Ikusi gehiago\nAparkaleku guztiak Almería AENA Aeropuerto de Almería - General P1


Ekintza berekoi baten salaketa • ZUZEU\nEkintza berekoi baten salaketa –\nAzken bolada honetan, haurdunaldi subrogatuen inguruan sortutako eztabaida bizia da. Famatu eta dirudunenak haurdunaldi mota honen alde jarri dira sabelak alokatuz, Cristiano Ronaldoren emaztea esaterako. Dena den, etikoa al da beste emakume baten sabela 9 hilabetez alokatzea, horrek dakarzkion arriskuak aintzat hartuta? Berekoia al da zure geneak edukiko dituen seme-alaba bat nahiago izatea?\nNire ustez, oso berekoia da eta ez nago praktika honen alde. Jende askok “bakoitzak bere gorputzarekin nahi duena egin dezala” argudioari eusten dio. Gauzak horrela, pertsona batek bere organo bat saldu nahi izanez gero, saldu dezala? Langile batek hamasei orduz lan egiteko nahia edukiz gero, hori ere onartuko dugu? Ene aburuz, baieztapen horri babesa emandako pertsonak bere eskuratze-botereari osasunari baino garrantzi handiagoa ematen dio.\nBeste askoren esanetan, amatasuna eskubide bat da. Nire iritzi apalean, zure genetika berdina edukiko duten seme-alabak erditzea ez da eskubide bat, eskubide bat dena jaioberriak familia bat edukitzea da, genetika ezberdinekoa, gurasobakarra, homosexuala, edo dena delakoa.\nHaurdun geratzeko prest dauden emakumeen eskaera, eta ez umetxoak erosi nahi dituztenena ikustean, orduan planteatuko dut nire iritzia aldatzea. Neguriko emakume bat bere neskamearentzat sabelean haurtxo bat hazten ikusiko banu, orduan, nire ustea aldatzeko aukerak egongo lirateke. Dena dela, ez dago dudarik hori ez dela gertatuko. Amatasun subrogatua dirua daukan emakumearen eskubidea da. Ondasunak dituenak ez dituenarengan agintzen du. Emakume antzu pobreak ere badaude, baina ez dago dudarik haiek atsedenik gabe egingo dutela lan bizi ahal izateko.\nAre gehiago, amatasun subrogatua probeziaren feminizazioa eragiten duen faktorerik garrantzitsuenetarikoa da; izan ere, genero berdintasuna oztopatzen du. Beste era batera esanda, ahultasun ekonomikoko egoera batean emakumea beti da kaltetuena. Beharrezkoa da argi uztea inoiz ez diogula bere sabela eskaintzen duen pertsonari errua leporatu behar. Zer esanik ez, emakume horrek premia ekonomikoa duelako eskaintzen du bere sabela. Hortaz, nire aburuz, haien geneak iraunarazteko helburu bakarra duen bikote berekoi eta indibidualista horri egotzi beharko genioke errua.\nAmai dezagun esanez haurdunaldi subrogatua zeharo gaitzesten dudala. Nire ustetan, sabela alokatzeak gorputzaren merkantilizazioa dakar. Gorago aipatu bezala, klasismo sinesgaitz batean oinarrituta dago ekintza hau. Halaber, ez da honen alde dagoen mugimendu iraultzailerik existitzen, ezta bere sabelean beste emakume baten haurra hazteko prest dagoen emakume altruistarik ere.\n7 pentsamendu “Ekintza berekoi baten salaketa”-ri buruz\nIker Diez 2018-05-16 17:55\nHona hemen, nire iritziz, guztiz beharrezkoa den testua. Gai honen inguruan gizartea kontzientziatzeko premia dagoela deritzot, eztabaida sor dadin, behintzat. Praktika honek erakarri ditzakeen arazo edota ondorioak mahaigaineratzeko unea heldu dela uste dut eta, horrekin batera, testuaren egileak aurkeztu dituen puntuekin bat natorrela esateko beharra sentitzen dut. Bikaina.\nNatxo Eizaguirre 2018-06-05 12:48\nGizartea kontzientziatu beharra dago, eta eztabaida sortzea da helburua noski, jendeak bere buruari bueltak emateko behintzat !!! Eskerrik asko !\nMikelats 2018-05-17 08:50\nAberatsek eduki ezin ditzaketen haurrak behartsuenek egitea aldegia, gero saltzeko. Dei diezaiegun gauzei beren izenez. Bejondeizula artikuluagatik\nNatxo Eizaguirre 2018-06-05 12:45\nHorixe ! Milesker !\nSuagaar 2018-05-17 13:05\nAdos artikuluarekin gauz batekin izan ezik.\nHaurdun geratzeko prest dauden emakumeen eskaera, eta ez umetxoak erosi nahi dituztenena ikustean, orduan planteatuko dut nire iritzia aldatzea.\nEsklabua izateko prest daudenen eskaera ikusi ta gero iritziz aldatzeko prest?\nFamilia izatea eskubide fundamentala da, horrek ez du esan nahi zure DNA duen semerik izateko eskubiderik existitzen denik. Ez delako existitzen.\nEz da existitzen borondatezko gestazio subrogaturik, ustez borondatezko diren herrietan ere ordaintzen delako. Gainera nahiz ta legeak dirurik ez ordaintzea baimendu, beti bilatu dezakezu norbait ta beltzean ordaindu.\nCanadan adibidez, ustez altruista da, benetan ez da. Halare ordaindu daitekeen bakarra ustez izan dituzun eragozpen demostratuak direnez, Canadan ume bat haurdunaldi subrogatuaren bidez izan nahi dutenek, Ukrainiara,indiara… jotzen dute. Berdin UKn ustez altruista dela. 80 miioi dira ta 20 bat ume urtero. Hau da biztanleriaren %0,000001 eragiten dion zerbaiteri emateari diogun denbora, lehengoan deskartatu ordez.\nDemagun emakume batek ezin duela umerik izan ta bere ahizpa konbentzitzen duela.\nKasu hauetan (aipatzen dut ume erosleak asko aipatzen dutelako) umea duen amak, ahizpari ematen dio, baina erditu duen amak, ume hori ikusi ahalko du, berarekin egon….\nBeste kasuetan, are lazgarriagoa da baina hontan zentratuko naiz.\n1. Zure ahizpa konbentzitzen saiatzea edo dizun maitasuna aprobetxatzea hori pasarazteko, aditzera ematen du pertsona txarra izateaz gain, ez duzula zure ahizpa maite, edo ez maite behar duzun moduan.\n2. Nork ostia da inor ume bat saldu edo beste norbaiteri oparitzeko?\n3 Umeak eskubidea du bere amarekin egoteko, bere amak nahi edo ezin badu, estatua da familia aurkitu behar diona. Zergatik? Pertsona normal batek, ez dituelako baliabiderik jakiteko umea ematen ari dion pertsonari, ondo dagoen edo ez, kapaza den edo ez…. Ta berdin du pertsona hori ondo ezagutzen baduzu.\n4 Adoptatzerakoan edo ume baten zaintza eskatzerakoan, den dena begiratzen da, baita zer motatako erlazio sexualak dituzun zure bikotearekin.\nGauza da, haudunakdi subrogatuarekin, umearen benetazko amari (erditzen duena) eskubide guztiak kentzeaz gain, umeari ere kentzen dizkiotela.\nTa zergatik? Ba bere DNA duen umea izateaz aparte, adopzioak daramazkin ikerketak sahiezten direlako. Ta zergatik? Oso erraza, gehienak ez dira aproposak ezta txakur bat adoptatzeko.\nGainera denak dira kexu adoptatzea zaila delako (beraien ankerkeria zuritzeko nahian), ta adoptatzea erreztea bilatzea ordez, umeak erostea bilatzen dute.\nZergatik? ikertuak ez izateko.\nHau ilegala izateaz gain, beste herrialde batean egiten dutenei, hona ailegatzerakoan, umeak kendu, estaduaren eskuetan jarri, ta jende hori kartzelaratua izan beharko zen. Bestela nahiko da beste herrialde batean baimendu dezaten ta gero hemen gehienez paper arazoak izango dituzu Ta gero ta gutxiago umeari kalte gehiago ez egitearren aitzakipean, epaile batzuk umeak erregistratzen uzten dituzte, ILEGALA denean.\nHonen alde daudenak, edo ez dakite zertaz ari diren, edo pertsona bezala zabor hutsa dira\nTa jada hasten bagara Indian,ukrainan eta horrelakoetan honen erruz gertatzen ari dena….\nTxarrena, norbaitek hori egiten duenean, ez duela gizartearen mexpertsua jasotzen, ta hori umeen giza trafikoa dela.\nNatxo Eizaguirre 2018-06-05 12:41\nBat nator zurekin! “Haurdun geratzeko prest dauden emakumeen eskaera, eta ez umetxoak erosi nahi dituztenena ikustean, orduan planteatuko dut nire iritzia aldatzea.” Esaldi horri buruz eman duzun iritziari dagokionez, argi dago ironia zela. Ez nuke nire iritzia aldatuko hori gertatuko balitz, eta gainera, hori gertatzea ezinezkoa da! Jende askok ahizpen kasu berezi horri babesa ematen dio “biak ados badaude, biek nahi badute” eta holako argudioak aipatuz. Zuk esan bezala, pertsona txarra izateaz gain, ez duzu zure ahizpa behar duzun moduan maite. Eskerrik asko !\nNatxo Eizaguirre 2018-06-04 15:09\nMilesker benetan !


Yoranian (Yorkie-Pomeranian Mix) informazioa, trebakuntza eta argazkiak - Txakurrak\nYoranian, Yorkie Pom izenarekin ere ezaguna, Yorkshire Terrier eta Pomeraniako arraza garbiko txakurren arteko gurutze txikia da. Egitura trinkoa eta ondo eraikia du, beroki luze luzearekin eta luma isatsarekin. Animalia maitagarri eta lizun hau beti da maitasunez bere familiarekiko eta jendearen lagun bikaina da. Yoranian Pictures ...\nThe Yoranian izenarekin ere ezagutzen da Yorkie Pom , arteko gurutze txikia da Yorkshire Terrier eta Pomeraniako arraza garbiko txakurrak. Egitura trinkoa eta ondo eraikia du, beroki luze luzearekin eta luma isatsarekin. Animalia maitagarri eta lizun hau beti da maitasunez bere familiarekiko eta jendearen lagun bikaina da.\nYoranian Full Heldua\nYorkie Pomeranian Mix Beltza\nBeste izen batzuk Yorkshire Terrier-Pomeranian nahasketa, Yorkie Pomeranian nahasketa, Yorky Pom, Yoranian Terrier, Porkie\nBerokia Ertaina / motza, lodia, distiratsua, alanbraduna; geruza bikoitza ere geruza zetatsua eta azpiko geruza lodia dituena\nKolore Beltza, zuria, marroia, urre / marroi argia, krema\nBizi-itxaropena 11-15 urte\nNeurria / Altuera Txikia; 6-12 hazbeteko\nTenperatura Maitagarria, atsegina, goxoa, kementsua, adimentsua\nLehiaketako erregistroa / kualifikazioaren informazioa DDKC, DBR, IDCR, DRA, ACHC\nPomeranian Yorkie Mix Puppies bideoa\nYoranian arreta erakartzen duen arrazarik dotoreenetakoa bada ere, nortasuna da bere familiarako maitagarriena. Arreta eta gizakiaren laguntasuna zalea izanik, txakurrak gorroto du ordu luzez bakarrik egotea.\nBere izaera erne eta babes handikoa, bere terrier ondarearekin batera, susmagarri bihurtzen du intrusen aurrean, eta ezezagunen zaunka eragin dezake. Tamaina txikia izan arren, Porkie-k ausardia eta oldarkortasuna erakusten die beste txakurrei, eta ez du zalantzarik izango bere lurraldea haiengandik defendatzeko.\nHaurrekin ondo konpontzen den arren, haur txikiekin elkarreraginak gainbegiratu behar dira, haserretu edo ziztatu edo harrituta egonez gero mokadu egin baitaiteke.\nTxakur maskota hauek etxe barruan dauden bitartean aktibo daude, beraz, ondo ariketa egiteak ez du ahalegin handirik eskatzen. Eguneroko paseo eta jolas ordu asko gozatzen badituzte ere, ez hartu zure Yoranian aire zabalean bero edo hotz egiten duenean. Eman jostailu ugari, batez ere puzzleak, eta ziurtatu maiz biratzen dituzula. Horrek zure maskota erraz aspertzea eragotziko du, beti izango baitu jolasteko zerbait berria.\nGarbitu Yoranian-en berokia astean bitan gutxienez metalezko orraziarekin eta alanbre-eskuila batekin, bere olio naturalak banatzeko eta zerriak edo korapilak sortzea ekiditeko. Soinketa prozesuaren barruan, bainatu hilero Yorkie Pom, xanpu eta egokitzaile leuna erabiliz, berokia distiratsua izan dadin. Soinketa egiteko beste baldintza batzuk iltzeak zaintzea eta hortzetako higienea dira.\nYoraniar jabeek zenbait osasun-egoera jakin behar dituzte, besteak beste, begietako arazoak (begi lehorra, malko-hodien arazoak eta kataratak), luxazio rotularra, aldakaren displasia, alergiak, trakea erorita eta hortzetako arazoak.\nObedientzia prestakuntza : Yoraniarrak batzuetan gustura egon daitezkeenez, garrantzitsua da zaun egiten ez irakastea. Yorkie Poms-ek arreta tarte luzea duela jakin ez denez, entrenamendu saio bakoitzeko komando labur bat erabiltzea gomendatzen da. Gainera, ziurtatu entrenamendu saioak laburrak direla.\nTrikimailuak : Berezko adimena dela eta, Pomeranian-Yorkie nahasketak trikimailu berriak ikasten ditu. Zure maskotari 'arakatzen' egiten irakatsi ahal izango diozu, bere sasoi fisikoa hobetzen duen trikimailu dibertigarria. Hasteko Yoranian etzanda agindu. Jarri goxoa hatz artean eta utzi txakurrari goxoa miazkatzen. Ziurtatu goxotasuna sudurraren aurrean tinko eusten duzula eta, ondoren, lurretik arrastaka hasi. Saritu laudorioekin eta tratuekin txakurra oin batzuk arakatu bezain laster. Zure txakurra entrenatzen duzun bakoitzean, saiatu distantzia luzeagoa arakatzen lortzen, honek trikimailua menperatzen lagunduko baitu.\nYoraniarrek elikagai hezeekin elikatzea gustatzen zaien arren, zure txakurrari hortzetako osasuna onartzen duten kalitatezko janari lehorrak ematea ere kontuan hartu beharko zenuke. Gomendatutako janari lehorra egunean 1 / 4-1 / 2 kopa da.\nfox terrier laborategiko nahasketa


Gizakom: Komunikazioa emakumeen eta gizonen artean\nEgun hauetan Deborah Tannen hizkuntzalariaren liburu bat irakurtzen ari naiz, ¡Lo digo por tu bien!, eta hor egileak dio emakumeek modu batean ulertzen dituztela pertsonen arteko harremanak, eta gizonezkook beste modu batean.\nEmakume askok, dio Deborah Tannenek, hitz egiten dute beren lagunekin kezkatzen dituzten gauzen gainean, zeren eta emakumeek hori baitute modurik oinarrizkoena adiskidetasuna lantzeko.\nGizonen arteko adiskidetasuna, aldiz, ez da oinarritzen elkarri sekretuak kontatzean, baizik eta jarduerak partekatzean, gauzak elkarrekin egitean.\nBat nator Tannen-en iritziarekin. Aspalditik konturatuta nengoen emakumeak askoz ere praktikoagoak direla elkarren arteko elkarrizketetan, gizonezkoak oso erraz lerratzen baikara “gai inportanteetara”, alegia, politikara eta kiroletara, esate baterako.\nDeborah Tannen hizkuntzalaria da, baina ez du gramatika aztertzen, baizik eta pertsonen arteko komunikazioa, nola haserretzen garen —edo pozten— eta zergatik, gure artean hitz egiten dugularik, etab. Liburu interesgarria da.


Berrikuntzak lupuluaren laborantzan Espanian, nekazaritza ustiategien iraunkortasuna hobetzeko - Neiker\nHome Berriak Berrikuntzak lupuluaren laborantzan Espanian, nekazaritza ustiategien iraunkortasuna hobetzeko\nKalitateko lupuluak talde operatiboko kideek, 3 autonomia erkidegoetako 8 lan talde biltzen dituzte, Espainian lupulua lantzen duten berrikuntzari buruzko proiektua aurkeztuko dute nekazaritzako eragiketen iraunkortasuna hobetzeko. Bilera, “On Line” egingo da datorren abuztuaren 19an goizeko 10etatik aurrera.\nAbuztuaren 19an, lineako ekitaldi bat egingo da eta bertan, Kalitateko lupuluak osatzen duten talde operatiboko Gaztela eta Leongo, Galiziako eta EAEko instituzioetako eta entitateetako ordezkariek parte hartuko dute, ak, baita beste eskualdeetako kolaboratzaileek ere. Bilera honen helburua, nekazaritza ustiapenen jasangarritasuna hobetzekoazken berrikuntzak lupuluaren laborantzan Espanian egitasmoaren azken aurrerapenak aurkeztea da.\nLanda Garapeneko Europako Nekazaritza Funtsak finantzatzen duen proiektu honek, Espainiako lupuluaren haztegien lehiakortasuna hobetzea du helburu, laborantza kudeaketa iraunkorraren bidez. Proiektuaren helburu nagusiak izurriteen eta gaixotasunen kontrol iraunkorra, ureztatze eta ongarritze sistemen optimizazioa eta ustiategien ingurumen eta ekonomia iraunkortasuna bezalako gaien inguruan dabiltza.\nEkitaldian parte hartzeko beharrezkoa da aldez aurretik izena ematea:\nKalitatezko Lupuluak Talde Eragilea\nTalde eragilea 2018an sortu zen berrikuntza sustatzeko eta Espainian, lupuluaren laborantza hobetzeko helburuarekin. Horretarako, lupulua hazteko gune nagusiak abian jarri ziren: Gaztela, Leon, Galizia eta Euskal Herria. Talde eragileko kideek eta kolaboratzaileek arlo hauetan egiten dute jarduera eta sektoreko balio katearen segmentu desberdinak irudikatzen dituzte.\nTalde eragilea nekazari, ekoizle eta merkaturatzaile ordezkatzen duten hainbat entitatek osatzen dute: SAT LÚPULOS DE LEON, COOPERATIVA LUTEGA, HOPSTEINER ESPAÑA bezalakoak. UNIVERSIDAD DE LEÓN eta UNIVERSIDAD DE SANTIAGO bezalako unibertsitateak, zehazki CAMPUS TERRA. Ikerketa zentroak, esaterako, AGENCIA GALEGA DA CALIDADE ALIMENTARIA (AGACAL), Gaztela eta Leongo Nekazaritzarako Institutu Teknologikoa (ITACyL) eta Nekazaritza Ikerketa eta Garapenerako Euskal Institutua (NEIKER).\nTalde Eragileak “Cerveceros de España”, Poeda (León) eta Mariñas-Betanzos (Galizia) elkarteen laguntza ere badu.\nTaldekideek beren lehentasunezko jardueren esperientzia dute lupulua lantzen. Talde Operatibo honen osaerak, beraz, nekazarien, aholku zentroen, enpresen eta ikerketa sektorearen arteko ezagutza trukatzea bermatzen du.


Gipuzkoako Diputazioak azpikontratak arautzeko onartutako arau forala positibotzat jotzen du LABek | LAB SINDIKATUA\nZerbitzu Publikoak Udal eta Foru Administrazioa Gipuzkoako Diputazioak azpikontratak arautzeko onartutako arau forala positibotzat jotzen du LABek\nLABek atzo Gipuzkoako Batzar Nagusietan onartu zen “erosketa publiko sozialki arduratsuari buruzko edukiak jasotzen dituen arau forala”ri buruzko balorazio positiboa egiten du.\nArau Foral honen helburua da, Gipuzkoako Diputazioak azpikontratatzen dituen zerbitzu guztietarako, enplegu eredu bat babestea, enplegu duina eta kalitatezko zerbitzua bermatuz eta azpikontratazioa lan baldintzak prekarizatu, zerbitzuaren kalitatea okertu eta kapital publikoa iteres pribatuen esku jartzeko betiko logika aprutuz. LABek arau honi ekarpenak egin dizkio eta ontzat hartuak izan dira.\nHau da LABek publikoki iragarri zuen dinamikaren helburua, juntetan, parlamentuetan eta udaletan mozioak onartu ditzaten, baldintza pleguetan azpikontratetako langileen lan baldintzak hobetzeko klausula sozialak sartzeko erabakiak hartuz.\nObra publikoetarako Arau Forala Bildu, PSE eta Aralar taldeek onartu bazuten ere, beste esparru batzuetarako helburu berdinari erantzuten dion gaurko araua aho batez onartu da. Horrela, argi geratzen da enplegu eredu jakin baten alde eta zerbitzuaren kalitatearen alde egitea erabaki politikoa dela.\nAtzoko erabakia ez dator bat PVNk Bilboko udalean azaldutako jarrerarekin, plenoan daukan gehiengoa erabili zuen, sindikatu honek aurkezturiko mozioa urriko plenoan eztabaidatzea ekiditeko. Gipuzkoarrentzat ona dena, ona da Bilbotarrentzat ere.


Bertso-saio klinikoak otsailaren 4an Bilbon - Sustatu.eus - Teknologia albisteak\nBertso-saio klinikoak otsailaren 4an Bilbon\nOEE Osasungoa Euskalduntzeko Erakundea\n2016-01-27 : 17:06\nOsasungoa Euskalduntzeko Erakundeak osasun arloan euskara bultzatzeko diharduen elkartea da. Egiten dituen ekimenen artean bertsio-saioak egoten dira baina bereziak izaten dira, osasun-alorreko jendeari zuzenduta daudelako.\nAurten ere, bertso-saio klinikoak izango ditugu denontzat gozagarri. Saioak otsailaren 4an, arratsaldeko 7etatik aurrera izango dira, Bilboko Kalderapeko Euskal Gunean. Gogoratu behar da, bertsoak ez ezik afaria ere egongo dela 9etatik aurrera.\nBertan, Jon Maia eta Eneko Abasolo “Abarkas” arituko dira bertsoginen. Saioan, kanporaketa-sistema bidez antolatutako talde txapelketa bat jokatuko da. Bertsolariek kanporaketa-saio bakoitzean bertso kopuru jakin bat kantatuko dute eta taldeek idatziz bertso bakoitzak aipatzen duen sintomatologiari dagokion gaixotasuna asmatu behar dute. Bertsoak behin kantatzen dira eta denak asmatu ezean kaleratua izango da talde hori.\nBertso saioan izena emateko bidali mezua oee@oeegunea.eus-era otsailaren 2 baino lehen.\nInformazio gehiago jakin nahi izanez gero, irakurri bertso saio klinikoaren oinarriak:


Literatur Emailuak » 2008 » Abendua\nAbe 18 08\nSteinbecken Zeruko Belardiak\nKaliforniako Salinasen jaio zen John Steinbeck 1902an, eta inguru haietan kokatu zituen idazleak bere kontakizun gehienak. Urrezko kikara (1929) izan zen Steinbeckek argitaratu zuen lehendabiziko nobela, Zeruko Belardiak bigarrena (1932). Kolono espainiar batek XVIII. mendearen amaieran Kaliforniako bailara bati ezarritako izena da Las Pasturas del Cielo, eta hango jendearen bizimodua kontatzen da hamabi istorio egoki txirikordatu hauen bitartez. Steinbeck hil zela 40 urte beteko dira larunbat honetan, abenduaren 20an, eta idazlea gogoan osorik eskaintzen dizugu Zeruko Belardiak, Maria Garikanoren itzulpenarekin (1994, Ibaizabal). Steinbecken beste liburu hauek ere euskaratuak izan dira: Perla (Ruper Orodorikak), Tortilla Flat (Koro Navarrok) eta Arthur erregearen eta bere zaldun prestuen egintzak (Joseba Urteagak).\nAbe 11 08\nGasteizko Filologia Fakultatean argitaratu zen estreinakoz Kandela literatur aldizkaria 1983ko abenduan, Julen Arriolabengoa, Jon Iñaki Lasa, Tere Irastortza, Manu Lopez eta Xabier Etxanizek egina. Bi zenbaki besterik ez zituen izan Kandela aldizkariak, 1984ko maiatzean kaleratutakoa bigarrena. Nolanahi ere den, liburu bi ere argitaratu zituzten: Euskal Letren Dantza 1983an (urte hartako literatur ekoizpenaren kritikaz atondua) eta Susa argitaletxearen bildumarako koproduzitutako Jon Iñaki Lasaren Andaluziari ene bilduma poemarioa.\nAbe 10 08\nJoxean Sagastizabalen Inguratuta gatxeuden\nLau narrazio eskaini zizkigun Joxean Sagastizabalek Inguratuta gatxeuden ipuin liburuan, 1989an Baroja etxearekin publikatu zuen hartan. Jolasean liburuko tankerako giro eta erregistroan, dialogo bizi eta prosa fresko batez bilbatu zituen istorioak. Garaiko errealitatearen erretratua egitea lortzen du, ironia eta umorea beti lagun, liburuko lau narrazioetan. Hemen irakur ditzakezu.\nAbe 04 08\nBeluna jazz, Harkaitz Canoren lehendabiziko nobela\nHogei urterekin idatzi zuen Harkaitz Canok bere lehen nobela. Kea behelainopean bezala (1994) poema liburuarekin aurrena eta Beluna jazz (1996) eleberriarekin ondoren, idazle apartaren estilo berezkoa eta dirdiratsua agerian geratu ziren. Urte batzuetan agorturik egon ondoren Beluna jazz edizio gaurkotu eta berrituan agertu du orain Susak, eta aldi berean osorik eskaintzen dizugu sarean. Bob Ieregi tronpetajolea du protagonista, Beluna Moon klubean jotzen aritu zena. Zorigaiztoz, ordea, Alaska psikiatrikoan gatibu dago Bob Ieregi, eta handik ihesi beharra dauka nola edo hala.


Joan etorriak programak nazioarteko zortzi artistaren erakusketa zabalduko du | Etxepare Euskal Institutua\nJoan etorriak programak nazioarteko zortzi artistaren erakusketa zabalduko du\nAurten Joan Etorriak nazioarteko proiektuan parte hartu duten artisten lanak eta lan prozesuak erakusgai izango dira abenduaren 9tik urtarrilaren 9ra Tabakaleran (Donostia), Nazioarteko Kultura Garaikidearen Zentroan. Joan Etorriak Europako artisten elkartruke programa da eta Donostia 2016, Europako Kultur Hiriburuak, Etxepare Euskal Institutuak eta Donostia Kulturak elkarlanean antolatzen dute mugikortasuna eta kulturen arteko elkarrizketa sustatzeko xedearekin.\nProgramaren hirugarren edizioa da aurtengoa eta eskaini diren egonaldi artistikoetan hamar artistek parte hartu dute: lau izan dira atzerrian egon diren euskal artistak eta sei Euskal Herrian beren proiektuak gauzatu dituzten atzerritarrak. Ostiralean, abenduaren 9an, horietako zortzi artisten lanen emaitzak eta prozesuak jasoko dituen erakusketaren inaugurazioa egingo da arratsaldeko 19.00etan Tabakalerako 2.solairuan.\nArtistek beren sorterrian formulatu dituzte proiektuak, eta gero, harrera egin dion hiriko errealitate ezezagunarekin egin dute topo. Sorkuntza-prozesuan, funtsezkoa izan da bitartekaritza, lagungarria eta erraztailea izan baita ikerketa-lanean, herritarrekin izandako harremanean, bai eta artisten arteko topaketetan ere, jatorrizko proposamenak aberasteari begira. Donostian lanean aritu diren artistek inguruko kultur eragile ezberdinekin harremanean eraiki dituzte proiektuok, besteak beste, Espacio Reflex, Undermount, Bertsozale Elkartea, ESCIVI, etab.\nEuskal Herritik atzerrira joan direnak Elssie Ansareo, Aitor Gametxo, Mario Paniego eta Diego Vivanco izan dira. Ansareok Arhemeko (Herbehereak) Locatie Spatie artista komunitatean egon den bitartean “Spoon” izeneko ekimenean elkartzen zirenen arteko elkarrizketak aztertu ditu. Gametxok, berriz, mugimenduaren bidezko komunikazioari buruzko entsegua egin du Wroclawen (Polonia) pertsona gorren unibertso isilean murgilduz, eta Vivancok hiri berean eguneroko esperientzia jaso du: tapizatzaile eta elektrikari-lanetan aritu da trukean dirurik eskatu gabe. Azkenik, Paniego Rijekan (Kroazia) “Common Places” izeneko proiektua garatzeko migrazioan oinarritu da, guztiok migratzaileak garela jabetu gaitezen. Rijekako portuan burututako proiektuaren itxiera gisa, ostiral honetan, hilak 9, eguerdiko 12:00etan Paniegok esku-hartzea burutuko du Pasai San Pedroko Albaola Itsas Kultur Faktorian publikoari irekia izango den ekintza batean.\nEuskal Herrian egonaldi artistikoak egin dituzten artistak Hanna Ilczyszy (Polonia), Gabriela Kowalska (Polonia) , Jakub Szafranski (Polonia), Nika Rukavina (Kroazia) eta Turbo&Diesel (Herbehereak) kolektiboa izan dira. Ilczyszyn-ek, euskal eta eslaviar mitologia ispirazio-iturri izanik, zazpi margolaneko segida bat egin du, hala nola tailer ezberdinak haur eta helduekin . Kowalskak diseinua eta soziologia nahastu ditu Donostiako auzo, adin eta testuinguru ezberdineko biztanleei egindako galdeketetatik abiatuz; gerora, pieza batekin erantzuna ematen saiatzeko. Rukavinak, bere aldetik ekimen kulturalek europar hiritarren elkarbizitzarako eta elkar-ulertzea bideratzeko benetan balio ote duten galdetzea izan ditu abiaburu. Amaitzeko, Szafranski bertsolaritzan murgildu da eta euskaraz hitz bakar bat ere ulertu gabe bertsolaritzarekin izandako esperientzia jaso eta adierazi nahi izan du. Turbo&Diesel kolektiboaren lana erakusketatik kanpo gelditu da epe kontuak direla eta. Herberehetako bi artistek “norena da hiria” kontzeptuaren menpe, hainbat interbentzio egin dituzte.\nOrain arte, Joan Etorriak programan 22 artistek izan dute aukera parte hartu eta egonaldi artistikoa egiteko.\nJOAN ETORRIAK ERAKUSKETA- EGONALDI ARTISIKOAK\nEgonaldia Wroclawen (2016/05/24 – 2016/07/08)\nEgoitza-beken helburua zein den badakigu: artistei, denboraldi jakin baterako, beren obran buru-belarri aritzeko aukera ematea, diru-sarrerez kezkatu beharrik izan gabe eta artearekin zerikusirik ez duten bestelako lanetan aritu beharrik izan gabe.\nProiektu honen helburua egoera hau buruz behera ipintzea zen: Poloniako Wroclaw hirian lanean aritzea, baina artearekin zerikusirik ez daukan zeregin batean, eta trukean dirurik eskatu gabe; izan ere, Vivancok bekaren bidez jasotzen zuen dirua. Wroclaw hirian eman dituen bi hilabeteetan, tapizatzaile-lanetan aritu da Vivanco, eta iaz elektrikari-lanetan aritu zen Istanbulen. Proiektuak aurrera darrai.\nEgonaldia Wroclaw-en (2016/05/24 – 2016/07/08)\nSinfonia isil bat\nSinfonia isil bat Wrocław hiria eta bertako gor-komunitatea irudikatzea helburu duen saiakera filmikoa da. Aurreko mendeko hiri-sinfonietan «hiria» motibo errepikakorren bitartez irudikatu zuten; besteak beste, Vigo, Ruttman, Ivens eta Vertov zinemagileek. Pauso, makina eta isladak muntaketa neurtu baten bitartez uztartuz zinemaren aukerak esploratu nahi zituzten, mugimendua izanik filmon muina. Era berean, mugimendua da munduko zeinu-hizkuntza ororen esentzia. Zeinuez gain, espazioa, aurpegiko espresioa edo keinuak erabiltzen dira mezua sortzerakoan, eta, beste edozein hizkuntzatan lez, identitate kolektiboaren sorrera- eta sendotze-prozesuetan elementu gako bezala. Hirian gertatutako itzala, isla, iluntasun eta keinuek lengoaia filmikoaren inguruko gogoetara bultzatu nahi dute ikuslea, isilean, bai zinemaren, eta bai zeinu-hizkuntzaren muina den mugimenduari buruzko entsegu honetan.\nEgonaldian Arnhem-en (2016/10/18 – 2016/12/03)\nSpatie artista komunitate bat da, hitzaren zentzurik zabalenean. Auzoko jendearekin zerikusia daukaten proposamen ugari biltzen ditu, eta subjektibotasunetik eta banakotasunetik abiatuta taldearen aldeko lana egiten dute. Familia-zentzua ere sortzen da, nolabait.\nHow You Look At It? Spatie-ren proiektu nagusietako batean txertatu da, Spoon izenekoan. Astero egiten duten afarian datza; Spatie familia osatzen duten guztiak elkartzen dira bertan eta ateak zabalik daude gerturatu nahi duen edonorentzat. Taldearekin bat egitean, Ansareoren begiradak elkarrizketan parte hartu du lehenengo pertsonan; hala, How you look at it & How I look at it (Nola ikusten duzu zuk eta nola ikusten dut nik) arteko elkarrizketa eraginez.\nEgonaldia Rijeka-n (2016/10/18 – 2016/12/02)\nMario Paniegok migrazioarekin lotura duten bi proiektu oso ezberdin landu ditu. Hau da, hain zuzen, Rijeka 2020, Europako Kultur Hiriburuaren kultur programaren gai nagusia.\nCommon Places izeneko proiektuak oroimen kolektiboa aktibatu nahi izan du, guztiok migratzaileak garela jabetu gaitezen. Horretarako, elkarrizketa ugari egin dizkie Rijekako hiriarekin eta aldiriekin lotutako emigratzaileei zein immigratzaileei. Hasteko, Miljenko izeneko kroaziar euskaldun berriari, Donostian 1970etik bizi denari. Horrekin batera, lan bisualago bat ere garatu du. Bigarren proiektuak ez du izenbururik, eta lurbira-globo eta bideo banak osatuta dago; interpretazio askorako ematen duen lan kriptikoagoa da.\nGabriela Kowalska, Gabukow\nEgonaldia Donostian (2016/10/15 – 2016/12/10)\nGabukowek artearen eta diseinuaren arteko mugan egiten du lan maiz. Bere proiektu esperimental honetan artea, diseinua eta soziologia nahastu ditu, eta Donostiako biztanleei egindako elkarrizketetan oinarritu da, honelako galderei emandako erantzunetatik abiatuz «Zer behar duzu?, Zer duzu faltan?, Zer egin dezaket zuregatik -artista egoiliar moduan-?». Galdeketak egunero egin dira, hiriko hainbat tokitan, eta jatorri eta adin ezberdineko pertsonekin. Proiektuaren bigarren zatian erantzunak aztertu dira Donostiako jendearen benetako premia eta desio nagusientzat erantzun bat diseinatu eta sortu ahal izateko.\nJakub Szafranskik lau urte eman ditu euskal gizartearen eta kulturaren hainbat alderdi aztertzen eta dokumentatzen. Wersy (Bertsoak) izeneko proiektuak bertsolaritzaren ahozko tradizioa lantzen du. Teoria ikasiz, ikuskizunetara eta topaketetara joanez, eskoletan parte hartuz eta bertsolariekin hitz eginez, Jakub ikuspegi orokorra hartzen eta material dokumentala biltzen saiatu da, bai eta muturreko komunikazio-egoera horrekin lotutako esperientzia jasotzen ere. Zein eragin dauka, hitz bakar bat ere ulertzeko ezintasunak ahoskotasunean oinarritutako jarduera bat hartzeko orduan? Jarduera horrek ehunka pertsona erakarri eta parte senti daitezen ahalbidetzen du, eta batzuen munduaren ikuspegirako erabakigarri bihurtzen da. Nola borrokatzen dira gainerako zentzumenak hizkuntzaren ulermena eta entzumena ordezkatzeko?\nHanna Ilczyszyn, Fajnahanna\nEgonaldia Donostian (2016/10/18 – 2016/12/10)\nHanna Ilczyszynen erresidentziaren gai nagusia mitologia izan da. San Telmo Museoa eta Aranzadi Institutuko Etnografia Departamentua bisitatu eta ipuin-kontalari batekin egon ondoren, Forest People sortzeari ekin zion. Zazpi margolaneko segida bat da (zazpi zenbaki magikoa da zenbait mitologia eta erlijiotan), bere eguneroko lanaren jarraipena delarik aldi berean. Euskal eta eslaviar mitologia izan du inspirazio-iturri, eta margolan bakoitzak Euskal Herriko sinesmen eta istorioetako sinbolo bat hartu du, erretratu surrealistetan bilakatuz. Proiektuaren bigarren atala haurrekin eta helduekin lantegiak egitea izan da. Parte-hartzaileek euskal kondairetan nahiz Wroclaw inguruko eslaviar mitoetan oinarritutako pertsonaiak sortu dituzte.\nEgonaldia Donostian (2016/11/14 – 2016/11/29)\nNika Rukavina performer kroaziarrak kultur eta ekimen kulturalek europar hiritarren elkarbizitzarako eta elkar-ulertzea bideratzeko duten benetako gaitasunaren inguruan galdegiten du. Ala, azkenean, ez al da dena diru kontu huts bat? Rukavinak irudian ikusi daiteken performancea burutu zuen pasa den azaroaren 24an, Donostia 2016ko egoitzan. Horretarako euro bateko hamabi txanpon moztu zituen esku-zerra batez, Europako bandera osartzen duten hamabi izar bihurtuz.


Adimen anitzak by Pilar Etxebarria\nAdimenaren ikusmolde ebolutiboa\nAIXERROTAKO 1.BATXILERREKO IKASLEENTAZAKO IKAS UNITATEA.\nat Goiena sport\n4. unitatea

ADIMENA

\nAURKIBIDEA

1. Zer da adimena?

2. Adimenaren analisi faktoriala:

2.1.Spearman

2.2.Thurstone

2.3.Guilford

3. Adimenaren ikuspegi ebolutiboa: Piaget

4. Problemen ebazpena

5. Adimenaren neurketa

6. Herentzia vs. Ingurunea

7. Adimen urritasuna eta adimen aberastasuna

\n1. Adimenaren definizioa

Gaitasun multzoa da, ez gaitasun bakarra.

Definizio asko :

1. “Adimena pentsamendu abstrakturako ahalmena da“ TERMAN (1921)

2. “Adimena erantzun onak asmatzeko ahalmena da, egiaren edo gertaeren ikuspuntutik“. THORNDIKE, (1921)

3. “Adimena ikaskuntza, edo norbera ingurua moldatzen ikasteko ahalmena da“. COLVIN , (1921)

4. “Adimena nerbio-sistemaren aldagarritasun orokorra da“, PINTNER, (1921)

5. Adimena asmo jakin batekin iharduteko, razionalki pentsatzeko eta inguruarekin eraginkortasunez erlazonatzeko ahalmena da“. WECHSLER . (1944)

6. “Adimena ingurura moldatzeko ahalmena da“. PIAGET , (1952)

7. “Adimena norbanakoaren ahalmena mundua ulertzeko, eta bere erronkei aurre egiteko, da“ . WECHSLER , (1975)

8. “Adimena ditugun ezagutzei ahalik eta etekin aberatsena ateratzean datza“. DEAVILA ETA DUNCAN , (1985)

\n2.Adimenaren analisi faktoriala

Eredu honek arrakasta handia izan zuen mende honen erdira arte.

Adimena faktorez osaturik dago. Faktore horiek aurkitzea du helburu.

Testetan ematen diren erantzunak aztertu ostean, erantzun horien oinarrian dauden faktoreak bereizten dira.

Spearman, Thurstone eta Guilford ordezkaririk garrantzitsuenak.

\n2.1. SPEARMAN

Adimenak bi faktore osatzen dute.

Maila altuenean “g” faktorea edo faktore orokorra dago, hau da edozein iharduera gauzatzeko beharrezkoa den adimen orokorra.

Honen azpian 7 goi mailako faktore .

Goi mailako faktore bakoitzak euki ditzake barne beste faktore primarioak .

Ad: Hitza faktoreak hitz ulermena V eta hitz jarioa W har ditzake. Hitz ulermena V ulermen sintaktikoa V1 eta ulermen semantikoa V2 barne hartzen ditu.

\n2.2. THURSTONE

Ados agertzen da Spearmanekin adimenak egitura faktoriala zuela esatearekin.

Ez zuen onartu, berriz, “g” faktore orokorra.

Berak ez du proposatuko adimenaren eredu hierarkikorik.

Oinarrizko 7 abilidade edo gaitasun bereizi zituen:

\nTHURSTONE

1. Batuketak, kenketak, biderketak eta zatiketak egiteko azkartasuna eta zehaztasuna.

2.Baldintza berezietara moldatzen diren hitzak gogora ekartzeko erraztasuna.

3. Ideiak hitz bihurtzeko gaitasuna.

4. Oroimena

5. Arrazonamendu induktiboa

6. Figuren bidez lekualdatze espazialak identifikatzeko gaitasuna

7. Marrazkien bidez antzekotasunak eta diferentziak hautemateko gaitasuna.

\n2.3. GUILFORD

Adimena 120 kuboz osaturiko prisma angeluzuzenaz irudikatzen du.

Hiru dimentsio nagusi bereizten ditu:

operazioak

edukiak

emaitzak

\n3. Adimenaren ikusmolde ebolutiboa: J. PIAGET

Adimenaren ikusmolde ebolutiboa edo genetikoaren aintzindaria PIAGET da.

Gizaki jaioberriak erreflexu batzuk baino ez ditu. Erreflexuak jokabide-unitate sinpleena da. Jaiotzatikoak dira. Nagusiak zurgatzea, oratzea eta herresta ibiltzea dira.

Erreflexu bilduma mugatu horietatik abiatuz, eraikizten ditu haurrak bere adimen eta ezagutza guztia.

\nPIAGET

Erreflexu guztiak ez dira berdin bilakatuko baina inportanteenak adimenaren eraikuntzarako aldatzen diren erreflexuak dira.

Oratze-erreflexua eredugarria da. Haurraren eskugaina ukituz gero, haurrak eskua itxiko du. Hori da oratze-ereflexua.

1. hilabetean aldatu ez arren, pixkanaka erantzun automatiko hori borondatzeko jokabidea bihurtzen da.

\nPIAGET

Hasierako erreflexuak eskema bat sorrarazi du.

Eskema ekintza-sail antolatua eta errepikagarria da . Haurrak beste edozein objetu hartzean, modu berean egingo du.

Adimenaren garapena eskema berriak eraikitzean datza. Eskemak ez dira finkoak, aldatuz doaz. Hasieran praktikoak dira eta geroago sinbolikoak .

\n

Ibilbide honetan 3 aldi nagusi:

Aldi sentsomotorea

Operazio zehatzen aldia

Operazio formalen aldia

\nAldi sentsomotorea

Bizitzako hasierako bi urteak.

Bertan sentitzera eta egitera- mugitzera mugatzen da haurra; ez du baliabiderik informazioa interpretatu eta koordinatzeko.

Adimena praktikoa da. Hiru lorpen nagusi:

Zentzumen desberdinen koordinazioa aurrean objetua izanik (ad: ikusmena eta ukimena). 8 hilabete inguruan.

Helburuen eta bitartekoen arteko bereizketa . 15 hilabete inguruan ekintza adimenduak. Eskuaz ezin badu, makila erabiliko du jostailua hartzeko.

Objetuaren iraunkortasuna. 18 hilabetetik aurrera nahiz eta objetua bistatik desagertu objetua badagoela ulertzen du.

\nOperazio zehatzen aldia

2 urtetik 12 urtera zabaltzen da aldi hau.

Bi azpialdi:.

2 urtetik 7urtera :intuiziozko pentsamenduak eta errepresentazioak.

Ez da beharrezkoa objetua aurrean izatea.

Era sinbolikoan objetua agertzen da bere errepresentazioan. Eredugarriena : hizkuntza.

Beste errepresentazio-moduak: imitazioa, jolasa eta marrazketa.

Hiru ezaugarri: animismoa, artifizialtasuna eta egozentrismoa.

7 urtetik 12 urtera : pentsamendu zehatzak. Aurrean dituen objetuak sailkatu, antolatu eta bildu egiten ditu haurrak . Mundua sailkatzen eta antolatzen du (a>b eta b>c, orduan a>c)

\nOperazio formalen aldia

12 urtetik aurrera.

Objetuak aurrean egon barik, gaztea operazioak egiteko gai da.

Pentsamendu formala agertzen da: gauzen presentzia ez da behar eta hitzez zein sinbolo matematikoez baliatzen da.

Gauzatzeke baina gauzagarri den edozertaz arrazoitzeko ahalmena da.

Baldintzazko perpausetan oinarritzen da. Subjektua gai da ondorioak ateratzeko.

Hizkuntza tresna indartsu.

Operazio formalen aldiak pentsamenduaren heldutasuna seinalatzen du.

\nGarapenaren faktoreak

Hiru aldi hauetan adimena garatzen da faktore multzo bati esker:

1.Nerbio sistemaren heldutasuna. Haurrak nerbio sistema heredatzen du eta gero garatu behar du ariketa fisikoen bidez.

2.Errealitatearekin harremanetan jartzea. Objetuak manipulatuz lortzen du hau.

3.Sozializazioa . Helduengatik eta perekoengandik gauza asko ikasten ditu haurrak. Imitazioa eta hizkuntza baliabide nagusiak dira.

Faktoreon arteko oreka behar da.

\n4.- Problemen ebazpena

Adimena ez da problemen ebazpena bakarrik baina problemen ebazpena adimenezko iharduera eskatzen du.

Jokabide adimendua zertan datzan aztertu ostean bi erantzun proposatu dituzte psikologoek:

Thorndike problemak entsaiu-errore metodoaz ebazten dira.

Gestalt bat-bateko ulermena eta osagaien berrantolatze esanguratsuak derrigorrezko baldintzak dira problemak ebazteko.

\n5.-Adimenaren neurketa

ALFRED BINET (1857-1911) adimena neurtu zuen lehenengoz. Haurrak bere adinekiko aurreratuak ala atzeratuak ziren jakin bahi zuen. Haurren adimen maila zehaztuko zuen proba asmatu zuen.

BINET-SIMON en eskala zen emaitza. Iharduera desberdinak agertzen ziren eta 2 urte edo gehiagoko aldea zegoenean adinaren eta adimen mailaren artean atzerapena diagnoskikatzen zen.

\nAdimenaren neurketa (jarraipena)

Binet- Simon en eskala TERMAN (1877-1956) Stanford unibertsitateko psikoloak eraberritu zuen STANFORD-BINET deituriko proba berria sortuz.

Bertan adimen-kozientea (IK) ateratzen da

STERN ek adin-mentalaren kontzeptua sortu zuen.

IK = adin mentala / adin kronologikoa X 100

\nAdimen-kozientearen eskala

160 edo gehiago jeinua

140-159 supergaitua

120-139 goi-mailako adimena

110-119 adimen disdiratsua

90-109 normala

80- 89 motela

70-79 atzeratu arina

60-69 atzeratua

50-59 atzeratu larria

25-49 ergela

0-24 idiota

\nAdimen Testak

EEBBetan testek lortu zuten arrakastarik handiena, derrigorrezko hezkuntza ezarpenarekin batera, eskola porrota fenomenoa agertu baitzen.

Testen erabilpen sistematikoa hasi zen.

Faktore kulturalak direla eta etorkinen emaitzak deigarriak ( %84 atzeratuak).

Ideologia arrazistak direla eta, estirilizazioak egin ziren.

Lehen Munduko Gerratean militar pertsonala sailkatzeko erabili ziren testak.

\nAdimen Testak: sailkapena

Aplikazioaren arabera: indibidualak edo kolektiboak

Neurgaiaren arabera: adimen orokorrekoak edo gaitasun berezikoak

Adinaren arabera: haurrentzat edo helduentzat

Subjektuaren ezaugarrien arabera: erabilpen orokorrekoak edo talde berezietarakoak

Planteatzen duten iharduera-motaren arabera: idatziz edo beste eragiketa batzuen bidez egin beharrekoak

\nAdimen neurketa: kritikak

Ez dago adimenaren definizio argia eta bakarra; zer gaude, ba neurtzen ?

Test batzuek azken emaitza baino ez dute kontuan hartzen, eta adimenaren alde koalitatiboa? , pertsonak egin duen prozesua emaitza ateratzeko?

Testak kulturak kutsaturik daude. Bestela, zergatik agertzen dira hain emaitza eskasak etorkinen artean?

Jendeari etiketa jarri ahal zaio CI-ren arabera. Testak desberdintasunak zentzu negatiboan nabarmentzeko erabil daitezke.

\n6.HERENTZIA vs. INGURUMENA

Herentziak ala inguruneak erabakitzen du adimena?

Heredagarritasuna GALTON-ek defendatu zuen. Geroago JENSEN-ek defendatu zuen IKaren aldakortasunaren %80-85era genei zor zaiela.

Oso zaila da ikerketa batean bereiztea herentziaren eta inguruaren eraginak.

\nIkerketak

Ikerketarako informazio-iturriak:

adopzioen ondorioak

bikiei egindako jarraipenak

anormaltasunaren heredagarrien ikerketak

\nONDORIOAK

IKari dagokionez, antzekotasun handiagoa dago haur adoptatu eta euren guraso biologikoen artean adoptatu duten gurasoenekoa baino.

Biki monozigotikoen IKetan koerlazio oso altua dago nahiz eta banaturik heziak izan.

Anormaltasun heredagarrien kasuetan, lotura estuak azalarazi dituzte akats kromosomiko eta adimenaren ezintasun batzuen artean.

\nEta inguruak?

Zalantza barik herentziak zerikusi handia dauka inteligentzian, baina inguruak zer-motatako eragina du?

Bestelako ikerketek frogatu dute:

Familia bereko partaideek IK antzekoagoa daukate elkarrekin bizi izan direnean.

Lehen hilabeteetako elikadura oso funtsezkoa dela adimenaren garapenean.

Familiaren tamainak eta jaiotza-ordenak ere erlazioa daukatela adimenarekin (atentzio gehiago eskuratzea izango litzateke eraginaren arrazoia).

Gurasoen lanbideak seme-alaben adimen-kozientearekin positiboki erlazionatzen da.

\n7. Adimen-urritasuna

Adimenaren gutxiegitasuna da. Ikaren eskalan 80tik beherako puntuazioa dagokie.

Atzerapen mentala adimen testetan batasbestekoaren azpiko puntuazioa eta bizitzara moldatzeko ezintasunagatik ezaugarritzen dira. Populazioaren % 1-3 dira

Sailkapena : arinak (atzeratuen %80)

neurrizkoak (%12)

larriak (%7)

sakonak (%1) 30.\nAdimen-urritasuna

Adimen urritasunaren arrazoiak izan daitezke:

Biologikoak :

Gene errezesiben nahasteak

Kromosomen kalteak

Infekzioak, intoxikazioak, traumatismoak

Ingurunekoak :

Ingurune kulturala eta familiarra.

Desnutrizioa, osasun-zainketen falta

Estimulazio eza, ikaskuntzarako giro eskasa

\nAdimen aberastasuna

Adimen testetan 140tik gorako puntuazioa duenean pertsona adimentsu edo adimen aberatsekoa edota supergaitua deritzo.

Abantailak badituzte ere (sentikortasun, irudimen, abstrakzio maila bizkorragoak), egoera psikologiko berezia sufritu ahal dute (depresioa, marjinazioa, moldatze-falta...)

Ez dago adostasunik zer-nolako heziketa jaso behar duten zehazterakoan: aparteko eskoletan, heziketa pertsonalizatua, hezkuntza sistema normalean baina adimen adinari dagokion mailan...

\n

Jeinutasunera ailegatzeko ez da nahiko adimen supergaituaren jabe izatea. Honetaz gain, beste ezagugarri batzuk ere behar dira:

sentikortasuna

pentsamendu independientea, originaltasuna

ahalegin etengabea

lanerako motibazioa

autoestimu altua

Adimentsua izateak ez du bermatzen jeinutasuna .

\n

Adimenaz baino adimenez hitz egin behar dugu.

Adimen emozionala barne sartu behar da definizioan (sentimenduen kontrola).

Berdefinitu behar da adimenaren kontzeptua bestelako gaitasunak ere kontuan hartzeko.

\nAdimen anitzak Pilar Etxebarria\nManual meter amvf_om_sp


Ceramide by Elizabeth Arden Retinol kapsulak Line Erasing Night Serum | Beautyshop.ie\nHasiera / Edertasunik gabeko edertasuna / Ceramide by Elizabeth Arden Retinol kapsulak Line Erasing Night Serum\n30 piezak 60 piezak\nRetinol Ceramide kapsulak berriak Retinol-ek ezabatzeko abantaila indartsuak konbinatzen ditu Ceramidesen hezetasuna hobetzeko eta larruazaleko hesiaren konponketarekin. Elkarrekin, marra eta zimurrak itxura nabarmen murrizten dituzte, azalaren ehundura, tonua eta argitasuna hobetzen dituzte, itxura nabarmenagoa duten gazteentzako larruazala agerian uzteko. Teknologia osagarri horiek aprobetxatuz, Elizabeth Arden ...\nRetinol Ceramide kapsulak berriak Retinol-ek ezabatzeko abantaila indartsuak konbinatzen ditu Ceramidesen hezetasuna hobetzeko eta larruazaleko hesiaren konponketarekin.\nElkarrekin, marra eta zimurrak itxura nabarmen murrizten dituzte, azalaren ehundura, tonua eta argitasuna hobetzen dituzte, itxura nabarmenagoa duten gazteentzako larruazala agerian uzteko.\nTeknologia osagarri horiek aprobetxatuz, Elizabeth Ardenek emaitza ikusgarriak eman ditzake Retinol produktuen adierazgarri izan daitekeen lehortasunari aurre egiten laguntzen duen bitartean.


Aszetismo - Wikipedia, entziklopedia askea.\nGaur egun Opus Deik erabiltzen duen zilizioa.\nAszetismoa edo aszesia bertutea lortu ahal izateko bete beharreko lege-bilduma da, bizitzari eta moralari dagokiona. Materiazkoak diren ondasunei uko egitea eta gorputzaren grinak menderatzea da aszesia. Hasiera batean, Antzinako Greziako kirolarien prestakuntzari deitzen zitzaion aszesia. Kristau garaian, moralean maila gorena iritsi nahi zuenarentzat eta Jainkoa eta erlijioa ondo ezagutu nahi zituenarentzat ere landu beharreko bidetzat hartu zuten.\nAszetismoaren praktikak, dena den, askoz lehenagotik ezagunak ziren Ekialdean. Aszetismoa, pixkanaka, zabalduz joan zen, eta budismoan, islamean eta kristautasunean txertatu zen, besteak beste.\nBNF: 11960540q (data)\nOrriaren azken aldaketa: 5 abendua 2019, 17:44.


Giltza - - Alea.eus\nAintzane Urrutia 2021-05-08 10:00\n"Denontzako goi mailako hezkuntza babestu behar da, inor diskriminatuko ez duena"\nEuskara-gaztelania edota Espainia-Euskadi parekotasunak aurkitzea ez da zaila, eta askotan, ikasteko edo ikusteko baliagarriak izaten dira. Badugu, adibidez, gaztelerazko ver la paja en ojo ajeno y no la viga en el propio esamolderako ordaina: besteren bartzak ikusten, eta bere zorriak ez. Eta nago, hori dela akaso gurean Euneiz unibertsitate pribatuarekin gertatzen dena.\nUnibertsitate pribatuak irekitzeko joera moda-modakoa da Espainiako Estatuan. Hala, 1990ean lau izatetik 34 izatera pasatu gara, eta bitarte horretan, zortzi dira bakarrik ireki diren campus publikoak. Zifra horiek nabarmendu egiten dute jada pribatutasunaren alde desorekatuta dagoen Unibertsitate Sistema daukagula, eta, Gasteizko kirol elkarte nagusienetako bi –Saski Baskonia eta Deportivo Alaves– sustatzaile dituen proiektu honek oreka falta hori areagotu besterik ez du egingo.\nAsko dira Euneiz proiektuaren kontrako argudioak. Hasteko, titulazioak bikoiztera eta, kasu batzuetan, hirukoiztera datorren proiektua da. Lanbideren datuek ere egungo eskaintzak lan-merkatuaren eskaera asetzen duela adierazten dute. Bestalde, Unibasq agentziaren kontrako txostena jaso zuen ekimena da. Unibertsitate pribatu berri honen ikerketa ibilbidearen, giza- eta material-baliabideen edota euskaraz ikasteko aukeraren inguruan galderak besterik ez daude. Gainera, egun unibertsitate izateko funtsezko baldintzak betetzen ez dituzten bi zentro atxikiri (Euses eta Enti-Ub) berriz atxikituriko egitasmoa da. Bada… nola beteko ditu Euneizek orduan unibertsitate izateko baldintzak? Legebiltzarrera iritsi den lege-egitasmoak etorkizun batean beteko diren konpromiso ugari jasotzen ditu. Urrutiko gauza, bideak jan, dio esaerak.\nEuskal jendarteak kalitatezko Unibertsitate Publikoa merezi du; gizarte inklusioa, aukera berdintasuna eta gizartera begira jarritako ikerkuntza eta garapena bermatzen dituena behar du. Denontzako goi mailako hezkuntza da babestu behar dena, ez errentagatik, ez beste inolako arrazoiengatik, inor diskriminatuko ez duen Hezkuntza, alegia. Alta, nekez beteko ditu horiek guztiak negozioa egitera datorren unibertsitate pribatu berri honek, Unibertsitate Publikoa baita hori ziurtatu dezakeen bakarra. Horregatik guztiagatik, lerro hauen bidez, proiektu honi ateak ixteko eskatu nahi diet legebiltzarkide eta alderdi politikoei gaurkoan, beraiek baitaukate horretarako giltza, eta kantatuz esango diet: txispa batek sortzen du sugarra, izan berezi, berezi denak merezi...


Ford Mugarri kontzesionario berria inauguratu dute Bergaran - Bergara - Goiena.eus\nFord Mugarri kontzesionario berria inauguratu dute Bergaran\nMaialen Torres 2014-07-04 17:00\nJoan den astetik irekita dagoen arren, atzo inauguratu zuten Ford Mugarriren Bergarako kontzesionario berria. Oraingoz, erakusketa zerbitzua bakarrik jarri dute martxan, baina laster tailerra ere zabaltzeko asmoa dute.\nJende ugari gerturatu zen lokal berria ezagutzera eta, bide batez, kontzesionarioko eskaintza ikuskatzera. Mugarriko Rafa Etxabek argi esan zuen atzoko ekitaldiaren bidez, kontzesionario berria ezagutarazi nahi izan zutela, eta, era berean, bezero berriak erakartzeko asmoa dutela. Mugarri elkarlanean gidatzen dute Etxabe anaiek, eta lokal berria Bergaran irekitzea bertako eskaerari erantzuteko hartutako erabakia izan dela azaldu du Rafa Etxabek.\nDena den, bergararrei eskatzen duten zerbitzua emateko bakarrik ez, salmenta datuek diotenari ere kasu egin diote kontzesionario berria irekitzerakoan. Izan ere, biztanleriaren proportzioa kontuan hartuz, bergararrek %20 inguru auto gehiago erosten dituzte arrasatearrek baino. Horren adierazle da, lokal berria ireki zutenetik astebete baino igaro ez denean, dagoeneko matrikulazioren bat edo beste egin izana.